Cuma 54% wanita di Asia Pasifik guna internet, kata PBB

Jurang jantina digital menghalang rantau Asia-Pasifik mencungkil bakat dalam kalangan wanita dan gadis, menurut Suruhanjaya Ekonomi dan Sosial Pertubuhan Bangsa-Bangsa Bersatu untuk Asia dan Pasifik (ESCAP).
Dalam satu kenyataan, ESCAP memaklumkan hanya 54% wanita di rantau Asia Pasifik menggunakan internet berbanding 59% golongan lelaki.
ESCAP mendedahkan bahawa di negara berpendapatan rendah dan sederhana di rantau ini, berkemungkinan 20% wanita kurang memiliki telefon pintar atau menggunakan Internet pada peranti mudah alih berbanding lelaki.
"Selain itu, walaupun sesetengah wanita dan kanak-kanak perempuan memiliki peranti digital, mereka sering hidup dalam konteks di mana mereka tidak mempunyai autonomi untuk menggunakannya dan tidak dapat memanfaatkan alat digital untuk diri mereka sendiri," katanya.
Selain daripada akses dan kemahiran digital yang tidak mencukupi, ESCAP memaklumkan stereotaip jantina dan norma sosial terus menghalang kemajuan transformasi digital yang sama rata.
“Sensitiviti jantina dalam sistem pendidikan digital dan pembangunan teknologi baharu adalah asas untuk mengurangkan jurang capaian digital antara lelaki dan wanita,” menurut ESCAP.
Oleh itu, ESCAP menyeru semua negara untuk mengesahkan komitmen bersama supaya "tidak meninggalkan sesiapa tanpa capaian internet" dan mempercepatkan usaha ke arah membina dunia digital yang lebih selamat, boleh diakses, inklusif dan saksama untuk wanita dan gadis.
Sempena Hari Wanita Antarabangsa yang dianjurkan oleh PBB di Bangkok, Setiausaha Agung Pertubuhan Bangsa-Bangsa Bersatu dan Setiausaha Eksekutif Ekonomi dan ESCAP Armida Salsiah Alisjahbana berkata ruang digital masih belum neutral jantina dan jantina- inklusif.
“Akses kepada inovasi teknologi tidak sama rata di seluruh rantau Asia-Pasifik,” katanya dalam ucapan perasmiannya pada hari peringatan serantau sempena Hari Wanita Antarabangsa di Bangkok.
Hari Peringatan Wanita Antarabangsa, bertemakan DigitALL: Innovation and technology for gender equality, program itu menyerlahkan lagi peranan penting wanita dan gadis yang berusaha mengubah dunia agar saling berhubung.
Acara itu juga mempromosikan rangkaian digital yang berdaya tahan serta perkongsian rangkuman digital termasuk kerjasama serantau antara kerajaan, sektor swasta dan pertubuhan bukan kerajaan bagi memastikan ketersambungan yang boleh diakses dan boleh dipercayai di rantau ini.


Speaker cadang sidang khas Parlimen sebelum 1 Ogos

Kedua-dua speaker Dewan Negara dan Dewan Rakyat, Rais Yatim dan Azhar Harun mencadangkan kepada Perdana Menteri Muhyiddin Yassin supaya persidangan khas Parlimen diadakan sebelum tamat tempoh darurat pada 1 Ogos ini mengikut peruntukan undang-undang sedia ada.Ia susulan titah Yang di-Pertuan Agong, Sultan Abdullah Sultan Ahmad Shah dalam satu pertemuan bersama speaker dan timbalan speaker semalam persidangan Parlimen perlu diadakan sebelum tarikh itu.“Kedua-dua Yang di-Pertua Dewan Negara dan Dewan Rakyat serta timbalan-timbalan Yang di-Pertua Dewan Negara dan Dewan Rakyat menjunjung titah baginda dan menyatakan komitmen dan kesediaan penuh Parlimen Malaysia untuk mengadakan persidangan Parlimen seperti yang dititahkan oleh Baginda Tuanku,” kata Rais dan Azhar dalam satu kenyataan hari ini.Sultan Abdullah semalam menitahkan agar Parlimen bersidang secepat mungkin selepas satu pertemuan dengan Rais dan Azhar di Istana Negara.Turut hadir timbalan speaker Dewan Negara, Mohamad Ali Mohamad dan Timbalan Speaker Dewan Rakyat, Azalina Othman Said dan Mohd Rashid Hasnon.Sebelum ini tarikh pembukaan Parlimen menjadi perdebatan antara parti-parti politik susulan perbincangan khas Majlis Raja-Raja pada 26 Jun lalu bahawa sidang Parlimen perlu diadakan secepat mungkin.


Pihak berkuasa cari jalan elak bom jangka Covid-19 berhampiran Putrajaya

Putrajaya sedang mempertimbangkan untuk menggunakan kuasa budi bicaranya dalam usaha mengelak berlakunya bom jangka pandemik covid-19 seperti diberi amaran oleh pihak berkuasa kesihatan berdekatan pusat pentadbiran negara, MalaysiaNow difahamkan.Dalam satu perbincangan peringkat tertinggi kebelakangan ini dikatakan memberi fokus mengenai pekerja asing tanpa izin (Pati) yang bekerja di kawasan-kawasan sekitar Sepang, berdekatan dengan Lapangan Terbang Antarabangsa Kuala Lumpur (KLIA).Tangkapan besar-besaran pendatang asing tanpa izin di Kuala Lumpur yang menimbulkan kontroversi ketika negara berhadapan pandemik Covid-19 masih segar dalam ingatan, di mana pihak berkuasa berpendapat ada cara lain yang boleh dilakukan bagi mengelak kewujudan kluster baru membabitkan pekerja asing tanpa izin.“Kebanyakan mereka tinggal dalam ruang yang sempit, yang mungkin mengulangi nasib serupa seperti yang berlaku di Singapura,” kata satu sumber yang terlibat dalam perbicangan itu, dengan merujuk kepada kes Covid-19 yang berlaku di negara jiran membabitkan asrama pekerja asing, awal tahun lalu.Salah satu tempat seperti yang digambarkan adalah Bandar Baru Salak Tinggi, berdekatan KLIA, di mana kelibat pekerja asing tinggal di asrama dan bilik sewa sempit adalah pemandangan biasa.Kawasan itu disekat semua aktiviti harian sejak semalam selepas dikenakan Perintah Kawalan Pergerakan Diperketatkan.“Terdapat potensi berlaku ‘bom jangka’ kerana kebanyakan pekerja tersebut bekerja di lapangan terbang serta kedai-kedai runcit dan pusat beli-belah di Putrajaya. Penularan virus Covid-19 dalam kalangan mereka bakal mencetuskan bencana dalam logistik kesihatan,” kata sumber itu.MalaysiaNow difahamkan antara penyelesaian yang dicadangkan termasuk menghantar pekerja asing itu, yang kebanyakan kehilangan pekerjaan dan kini berusaha meneruskan hidup di kawasan pinggir bandar dan ibu kota kembali ke negara asal.Ini bermaksud pekerja-pekerja itu tidak akan melalui prosedur imigresen dengan menahan mereka terlebih dahulu di depot, yang sebelum ini pihak berkuasa menerima kritikan hebat selepas tercetus kluster pusat tahanan pada Mei lalu.Salah satu tempat seperti yang digambarkan adalah Bandar Baru Salak Tinggi, berdekatan KLIA, di mana kelibat pekerja asing tinggal di asrama dan bilik sewa sempit adalah pemandangan biasa.Awal tahun lalu, sebuah kumpulan hak asasi manusia menyatakan kekecewaan terhadap pihak berkuasa kerana menahan pendatang asing ketika pelaksanaan Perintah Kawalan Pergerakan (PKP), walaupun pihak kerajaan memberi jaminan untuk tidak menggangu mereka ketika pandemik.Mereka berkata penahanan yang melibatkan wanita dan kanak-kanak dalam keadaan bersesak mungkin meningkatkan risiko mereka dijangkiti Covid-19.Difahamkan, cadangan menghantar pendatang asing tanpa dokumen itu pulang ke negara asal mereka tanpa perlu ke pusat tahanan, atau pendakwaan terkandung dalam perundangan.Akta Imigresen memberikan kuasa kepada ketua pengarah imigresen untuk mengusir mana-mana warganegara asing tanpa menunggu proses mahkamah.“Secara efektif, ia akan berfungsi seperti memberi pengampunan, kecuali dalam kes ini pendatang asing tersebut tidak mempunyai pilihan kecuali pulang ke negara asal mereka,” kata satu sumber yang biasa dengan perbincangan peringkat tertinggi melibatkan pelbagai agensi dalam usaha memerangi Covid-19.Difahamkan, Perdana Menteri Muhyiddin Yassin secara serius sedang mempertimbangkan cadangan itu, berdasarkan kepada pengalaman lepas di mana pihak berkuasa menghadapi kesukaran mengekang penularan Covid-19 di pusat tahanan dan penjara.“Apa yang dilakukan ia memendekkan tempoh masa membabitkan prosedur undang-undang melibatkan pendatang yang ditahan, terutama ketika masa itu terlalu berharga dalam usaha berperang dengan Covid-19,” kata sumber itu.“Kebiasaannya, pihak berkuasa akan berhubungan dengan kedutaan asing ketika pendatang tanpa izin ditahan, tetapi dalam hal ini, terdapat kekurangan tenaga kerja dan sumber untuk mengekalkan cara konvensional.”Namun timbul persoalan sama ada pihak kerajaan asing bersedia menerima kembali warganegara mereka yang dihantar pulang.“Itu masalah di kemudian hari. Tetapi buat masa sekarang, kebimbangan adalah untuk mengelak bom jangka Covid-19 yang boleh mendatangkan risiko dijangkiti kepada rakyat dan warganegara asing dalam negara ini”, tambah sumber itu.Pada Mei lalu, ratusan pendatang tanpa izin ditahan di beberapa pusat tahanan imigresen di Lembah Klang dijangkiti virus Covid-19, mencetuskan kebimbangan kumpulan hak asasi manusia mengenai cara pihak berkuasa mengendali stigma masyarakat.Kebanyakan pendatang yang ditahan adalah dari Indonesia, Bangladesh, Myanmar, India dan Pakistan.


Kes harian turun ke paras 26,800 jangkitan, 77 lagi korban

26,856 kes baru Covid-19 direkodkan hari ini menjadikan jumlah keseluruhan sebanyak 3,649,463 kes.Sebanyak 30,726 pesakit turut dilaporkan sembuh, menjadikan jumlah keseluruhan kes sembuh sebanyak 3,311,854.Ketika ini, 304,304 kes aktif direkodkan, dengan 291,827 atau 95.9% daripadanya sedang menjalani kuarantin kendiri.Dalam pada itu, 3,373  (1.1%) kes kini berada di pusat kuarantin sementara 8,736 (2.9%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 368 kes dan 223 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 58.8% dengan kes Covid-19 merangkumi 41.6% daripadanya.77 korban akibat wabak itu turut dilaporkan, termasuk 26 kes kematian sebelum tiba ke hospital.Ketika ini, kes keseluruhan kematian adalah sebanyak 33,305 orang.


Dilema pusat tuisyen akibat Covid-19, semakin banyak bakal gulung tikar

Peningkatan kes Covid-19 sejak akhir-akhir ini yang menyebabkan kerajaan terpaksa melaksanakan Perintah Kawalan Pergerakan Bersyarat (PKPB) bakal menyebabkan lebih banyak pusat tuisyen di Kuala Lumpur dan Selangor gulung tikar kerana tidak lagi mampu meneruskan operasi.Walaupun kebanyakannya sudah bersiap sedia dengan perancangan pembelajaran komprehensif sepanjang tempoh pandemik Covid-19 seperti kelas tambahan secara dalam talian, pemecahan kelas kepada dua bahagian untuk mengurangkan bilangan pelajar dalam bilik darjah serta pemilihan masa kelas yang lebih fleksibel.Seorang pemilik sebuah pusat tuisyen di Danau Kota yang hanya mahu dikenali sebagai Kana berkata, beliau sudah tidak mampu lagi menampung bayaran gaji guru serta utiliti dan memutuskan untuk menutup perniagaan yang beroperasi sejak tahun 2012.Kana yang juga bekas guru berkata, beliau dan guru-guru di pusat tuisyennya membuat perbincangan rapi sebagai persediaan berdepan dengan sebarang kemungkinan sejak awal Mac lalu seperti menawarkan sesi pembelajaran dalam talian kepada pelajar.“Sebelum PKP, ibu bapa sudah was-was sama ada mahu hantar anak ke kelas tuisyen atau tidak. Sewaktu PKP, pelajar keliru, terbeban sebab banyak sesi kelas dengan sekolah masing-masing,” katanya kepada MalaysiaNow.“Sejak itu, saya perasan ibu bapa mula menghubungi dan mahu tarik diri. Lama kelamaan bilangan yang keluar semakin bertambah dan kami tidak boleh membuat apa-apa bayaran gaji kerana tiada pendapatan”.Pada Jun lalu, Kementerian Pendidikan Malaysia (KPM) dilaporkan akan membentang prosedur operasi standard (SOP) pusat tuisyen swasta namun sehingga kini tiada perkembangan baru dilaporkan.Kana berkata, meskipun terdapat perbincangan dengan ibu bapa supaya pelajar terus mendaftarkan diri mengikuti kelas tuisyen, masalah kewangan menyebabkan ia menemui jalan buntu.“Sikap ibu bapa yang jujur memberitahu saya bahawa mereka ada konflik kewangan terutama sewaktu tempoh PKP buatkan saya puas hati.“Sekurangnya mereka keluar bukan sebab tak suka khidmat kami, tapi disebabkan masalah peribadi yang lain.”Tinjauan MalaysiaNow di pusat jualan atas talian mendapati lebih 10 pusat tuisyen di Kuala Lumpur dan Selangor sedang mencari pemilik baru untuk mengambil alih perniagaan.Rata-rata jualan bermula dengan harga serendah RM7,000 hingga RM65,000 mengikut saiz-saiz kelas dan fasiliti yang dijual.Manakala lokasi yang terbanyak disenaraikan untuk dijual berada di sekitar Cheras, Pudu, Damansara, Bandar Tun Razak, Subang Jaya dan Shah Alam.Kana berkata, meskipun terdapat perbincangan dengan ibu bapa supaya pelajar terus mendaftarkan diri mengikuti kelas tuisyen, masalah kewangan menyebabkan ia menemui jalan buntu.Ketika dihubungi, salah seorang pengusaha pusat tuisyen di Subang Jaya, mahu dikenali sebagai Kenny berkata, beliau mengambil keputusan untuk menjual perniagaannya yang berusia 13 tahun itu kerana aliran tunai yang tidak stabil sepanjang pandemik terutama sekali sejak perintah PKP berkuat kuasa Mac lalu.Beliau memberitahu, pusat tuisyen tersebut mempunyai lebih 200 pelajar dan 13 guru yang mengajar kelas tambahan bagi mata pelajaran sekolah rendah dan menengah.Sebelum Covid-19, beliau mampu meraih pendapatan sebanyak RM60,000 hingga RM70,000 selepas ditolak bayaran gaji kakitangan dan utiliti.Bagaimanapun, katanya sejak pandemik, bayaran yang diterima kurang daripada RM10,000.“Sebelum PKP pun sudah ramai tidak datang belajar. Sejak PKP, tiada bayaran yuran dikutip. Ia menjejaskan perniagaan,” katanya kepada MalaysiaNow.Katanya, cadangan untuk mengadakan sesi kelas tuisyen secara dalam talian tidak disambut baik ibu bapa apabila mereka memberhentikan anak-anak masing-masing.Bagaimanapun, katanya, beliau hanya bersangka baik berkemungkinan faktor kewangan ibu bapa yang tidak stabil sewaktu pandemik menjadi penyebab para pelajar berhenti.“Tapi sekarang semua pun susah, siapa mahu beli bisnes (pusat tuisyen) kita?”Sementara itu, Pengurus Pusat Tuisyen Sinar di Bandar Tun Razak Kasthuri Tennarasan berkata, perniagaaannya yang sudah menapak sejak 9 tahun lalu berdepan kesulitan besar kerana tiada bayaran yuran dikutip sepanjang tempoh pelaksanaan PKP sehingga Ogos lalu.Manakala kelas tambahan yang dimulakan semula pada awal September lalu terpaksa ditangguhkan kerana PKPB dilaksanakan di seluruh Selangor, Kuala Lumpur dan Putrajaya yang berkuat kuasa bermula 14 hingga 27 Oktober.Beliau sedang mempertimbangkan untuk menjual pusat tuisyen tersebut kepada pasukan pengurusan baru lengkap dengan fasiliti kelas, perabot, tenaga pengajar dan 119 pelajar.“Kami tak kenakan bayaran yuran kerana tiada kelas berlansung sepanjang tempoh enam bulan tersebut.“Kelas dalam talian pula tidak boleh dijalankan mengambil kira keadaan murid yang mungkin tidak memiliki akses internet dan peralatan yang mencukupi di rumah,” katanya kepada MalaysiaNow.


Anwar terima kunjungan Michelle Yeoh di Putrajaya

Perdana Menteri Anwar Ibrahim menerima kunjungan pemenang anugerah Oscar kelahiran Malaysia Michelle Yeoh di pejabatnya di Putrajaya hari ini.
Anwar berkata dalam pertemuan itu Yeoh atau Michelle Yeoh Choo Kheng, 61, berkongsi dan mengimbau kisah suka dan duka perjalanan hidupnya, terutama dalam mencapai tingkat kejayaannya hari ini.
“Beliau (Yeoh) turut menitip pesan bahawa kejayaan gemilang anugerah Oscar itu cukup bermakna bagi dirinya, keluarga dan juga rakyat Malaysia seluruhnya,” katanya dalam Facebooknya, hari ini.
Perdana menteri turut memuat naik gambar pertemuan berkenaan dengan Yeoh dilihat turut membawa trofi kemenangan kejayaan merangkul anugerah Pelakon Wanita Terbaik di acara Anugerah Akademi ke-95 (Oscars 2023) baru-baru ini.
Anwar menyifatkan pencapaian Yeoh yang menjadi rakyat Malaysia dan warga Asia pertama memenangi Anugerah Oscar, berjaya mengangkat nama negara di persada antarabangsa dan mengucapkan semoga anak seni kelahiran Ipoh itu terus maju jaya dan beroleh kejayaan.
Yeoh disanjung dengan anugerah Pelakon Wanita Terbaik menerusi peranan utama bagi filem 'Everything Everywhere All at Once' pada majlis anugerah paling berprestij Hollywood itu di Teater Dolby di Los Angeles, 12 Mac lepas.
Yeoh kini berada di Malaysia untuk meraikan kejayaannya bersama keluarganya dan peminat di tanah air.
Selain anugerah Oscar, Yeoh turut memenangi anugerah kategori sama di beberapa acara lain termasuk Anugerah Golden Globe ke-80 dan Anugerah Screen Actors Guild (SAG).


42.7% dewasa terima dos penggalak

Seramai 258,337 individu penduduk dewasa di negara ini telah menerima dos penggalak Covid-19 semalam, menjadikan jumlah kumulatif bagi pemberian dos penggalak meningkat kepada 10,002,472 atau 42.7%.Berdasarkan data kementerian kesihatan (KKM) menerusi laman CovidNow, sebanyak 22,911,629 atau 97.9% daripada populasi dewasa telah lengkap menerima vaksinasi, manakala 23,189,939 individu atau 99.1% daripada kumpulan itu, menerima sekurang-kurangnya satu dos suntikan vaksin Covid-19.Bagi remaja berumur 12 hingga 17 tahun, seramai 2,776,837 individu atau 88.2% telah melengkapkan vaksinasi mereka, manakala 2,862,423 individu atau 90.9% telah menerima sekurang-kurangnya satu dos vaksin Covid-19.Dalam pada itu, statistik harian menunjukkan sejumlah 264,635 dos vaksin telah diberikan semalam melibatkan 1,981 dos pertama dan 4,317 dos kedua, menjadikan jumlah kumulatif dos vaksin yang diberikan menerusi Program Imunisasi Covid-19 Kebangsaan (PICK) meningkat kepada 61,540,069 dos.Sementara itu, menurut portal Github KKM, 13 kematian Covid-19 dilaporkan semalam dengan Kuala Lumpur, Sabah dan Pulau Pinang masing-masing merekodkan dua kes, dan masing-masing satu kes di Selangor, Perlis, Negeri Sembilan, Melaka, Kedah, Johor dan Kelantan.


Trafik sesak menghala KL, orang ramai mula pulang selepas beraya

Aliran trafik di lebuh raya utama menghala ke ibu kota mengalami kesesakan teruk berikutan pertambahan jumlah kenderaan susulan warga kota mula pulang ke rumah masing-masing selepas bercuti di kampung halaman sempena Hari Raya Aidilfitri.Menurut jurucakap Lembaga Lebuhraya Malaysia (LLM) setakat pukul 10 malam tadi, di bahagian utara, trafik menghala ke Kuala Lumpur di Projek Lebuhraya Utara Selatan (PLUS) dilaporkan sesak di Alor Setar sehingga Sungai Petani Selatan, Kedah, dan di Perak kesesakan berlaku di Bukit Merah menuju ke Changkat Jering, Bukit Berapit menuju ke Terowong Menora, Ipoh ke Gopeng dan Tapah ke Sungkai.“Di selatan pula trafik di lebuh raya PLUS dilaporkan sesak di Johor dari Pagoh ke Jasin, Melaka dan Simpang Ampat ke Seremban, Negeri Sembilan, bagi trafik dari arah pantai timur menghala ke ibu kota trafik sesak di laluan Karak menuju ke Bentong sehingga ke Lentang, trafik juga sesak di Plaza Tol Gombak menuju ke Kuala Lumpur,” katanya ketika dihubungi Bernama.Bagi arah ke utara, trafik di lebuh raya PLUS dari Tapah ke Ipoh, Terowong Menora ke Bukit Berapit dan Bandar Baharu ke Jawi mengalami kesesakan sementara arah ke selatan kesesakan berlaku dari Pagoh ke Yong Peng dan Simpang Renggam ke Kulai.


Abang Johari bakal jadi ‘menteri perdana’ di bawah cadangan pindaan Perlembagaan Sarawak

Ketua Menteri Sarawak Abang Johari Openg mungkin akan menjadi “menteri perdana” pertama Sarawak jika cadangan pindaan kepada perlembagaan negeri itu diluluskan, sebagai langkah simbolik bagi menunjukkan pengaruh lebih besar negeri Borneo itu di bawah persekutuan Malaysia.Memetik rang undang-undang (RUU) yang akan dibentangkan di Dewan Undangan Negeri (DUN) minggu depan, The Borneo Post melaporkan pindaan itu bakal menyaksikan gelaran “ketua menteri” dalam Perkara 6(3) Perlembagaan Sarawak akan digantikan dengan gelaran “menteri perdana”.Satu lagi cadangan yang dimasukkan dalam RUU yang akan dibentangkan Menteri Pelancongan Abdul Karim Rahman Hamzah adalah untuk menamakan semula jawatan “menteri muda” kepada “timbalan menteri”.Menurut Borneo Post, RUU Perlembagaan Negeri Sarawak (Pindaan) 2022 adalah salah satu dari lima RUU yang akan dibentangkan pada sidang khas DUN yang akan bermula esok.Langkah itu dimulakan selepas dua bulan pindaan Perlembagaan diluluskan di Dewan Rakyat pada 14 Disember, bagi mengembalikan semula hak Sabah dan Sarawak selari dengan Perjanjian Malaysia 1963 (MA63).Pindaan Perlembagaan tersebut diluluskan secara sebulat suara oleh semua ahli Parlimen yang hadir di mana ia merupakan peristiwa kedua ahli Parlimen mengenepikan kecenderungan parti politik bagi menyokong RUU itu selepas mereka bersatu dalam menyokong RUU menurunkan had umur mengundi pada 2019.Malahan, pada 2019 juga, kerajaan Perikatan Nasional (PN) mengeluarkan arahan untuk menggantikan panggilan “negeri” bagi Sabah dan Sarawak kepada “wilayah”.Semasa lawatannya ke Sarawak, perdana menteri ketika itu, Muhyiddin Yassin turut berkata Sarawak adalah “wilayah”.Muhyiddin memaklumkan pertukaran terbabit adalah bagi memisahkan Sabah dan Sarawak daripada panggilan “negeri” yang digunakan kepada negeri lain di Malaysia.Karim juga turut mengalu-alukan kenyataan itu, mengatakan Sabah dan Sarawak tidak boleh dikategorikan sebagai negeri seperti negeri-negeri lain di Semenanjung Malaysia.Menurut Karim, pembentukan kedua-dua negeri itu berbeza di bawah Perjanjian Persekutuan Tanah Melayu 1957 dan tidak boleh disamakan dengan negeri-negeri yang lebih kecil seperti Perlis.


Lebih 43,000 maut gempa Turkiye-Syria, fokus kini kepada bantuan buat gelandangan

Agensi bantuan antarabangsa meningkatkan usaha membantu berjuta-juta gelandangan, dengan ramai yang tidur di dalam khemah, masjid, sekolah atau kenderaan, selepas 11 hari gempa bumi dahsyat melanda Turkiye dan Syria meragut lebih 43,000 nyawa.
Dua mangsa bernyawa diselamatkan hidup-hidup dari runtuhan di Turkiye pada Khamis, tetapi penyelamatan seperti itu semakin jarang berlaku.
Seorang gadis berusia 17 tahun berjaya dikeluarkan daripada runtuhan blok pangsapuri yang runtuh di wilayah Kahramanmaras, tenggara Turki, lapor penyiar TRT Haber, 248 jam sejak gempa bumi berukuran 7.8 magnitud melanda pada tengah malam 6 Februari lepas.
Kira-kira 10 jam kemudian, Neslihan Kilic berjaya diselamatkan.
"Kami telah sediakan kuburnya dan minta pekerja penyelamat berhenti menggali kerana kami bimbang mereka akan merosakkan baki mayat di bawah runtuhan. Beberapa saat kemudian, suaranya kedengaran dari bawah runtuhan bangunan," kata abang ipar Kilic kepada penyiar CNN Turk.
Suami Kilic dan dua anaknya masih hilang.
Gempa itu mengorbankan sekurang-kurangnya 38,044 orang di selatan Turkiye, kata pegawai pada Jumaat, manakala pihak berkuasa di Syria melaporkan 5,800 kematian.
Pertubuhan Bangsa-Bangsa Bersatu (PBB) pada Khamis merayu lebih AS$1 bilion (kira-kira RM4.4 bilion) dana untuk operasi bantuan Turkiye, dua hari selepas melancarkan rayuan AS$400 juta untuk rakyat Syria.
Presiden Syria Bashar al-Assad pada Khamis, dalam komen pertamanya yang disiarkan di televisyen sejak gempa melanda, berkata tindak balas terhadap bencana itu memerlukan lebih banyak sumber daripada yang disediakan oleh kerajaan.
Baik Turkiye mahupun Syria tidak menyatakan berapa ramai orang yang masih hilang.
Ketua bantuan PBB Martin Griffiths, yang melawat Turkiye minggu lepas berkata, rakyat "mengalami sakit hati yang tidak terkata", menambah: "Kita perlu bersama mereka diwaktu masa susah mereka dan memastikan mereka dapat bantuan yang mereka perlukan."
Bagi keluarga yang masih menunggu saudara mara mereka diselamatkan, terdapat kemarahan terhadap apa yang mereka lihat sebagai amalan pembinaan yang korup dan pembangunan bandar yang sangat cacat yang mengakibatkan beribu-ribu rumah dan perniagaan hancur.
"Saya ada dua anak. Mereka berdua berada di bawah runtuhan ini," kata Sevil Karaabduloglu, ketika jengkaut merobohkan sisa blok rumah pangsa mewah di bandar Antakya di selatan Turki.
Kira-kira 650 orang dipercayai maut apabila Kediaman Renaissance runtuh.
"Kami sewa tempat ini sebagai tempat elit, tempat yang selamat. Macam mana saya nak tahu kontraktor bina dengan cara ini?" kata Karaabduloglu.
"Semua orang sibuk cari untung. Mereka semua bersalah."
Kira-kira 200 km jauhnya, lebih kurang 100 orang berkumpul di tanah perkuburan kecil di bandar Pazarcik bagi mengebumikan empat keluarga - Ismail dan Selin Yavuzatmaca serta dua anak perempuan mereka - yang semuanya meninggal dunia di bangunan Renaissance.
Turkiye telah berjanji untuk menyiasat sesiapa yang disyaki bertanggungjawab ke atas keruntuhan bangunan dan telah mengarahkan penahanan lebih 100 suspek, termasuk pemaju.


Hakim benar laporan ketua audit negara dalam rayuan Taman Rimba Kiara

Penduduk Taman Tun Dr Ismail (TTDI) dibenarkan merujuk kepada Laporan Ketua Audit Negara (LKAN) 2019 Siri 2 dan tambahan Rancangan Bandaraya Kuala Lumpur dalam rayuan yang dikemukakan oleh Dewan Bandaraya Kuala Lumpur (DBKL) dan empat yang lain untuk mengembalikan semula cadangan perintah pembangunan projek Taman Rimba Kiara.Ia berikutan keputusan oleh panel tiga hakim Mahkamah Persekutuan yang diketuai hakim Nallini Pathmanathan dalam memutuskan dokumen yang diminta oleh penduduk TTDI adalah dokumen awam di bawah Akta Keterangan dan boleh diterima.Bagaimanapun, beliau berkata isu mengenai kerelevanan dokumen itu akan ditangani pada pendengaran rayuan itu.Beliau juga berkata peguam yang mewakili pihak-pihak dalam rayuan itu bebas untuk menyangkal dokumen berkenaan.Hakim Nallini yang bersidang bersama hakim Zaleha Yusof dan hakim Rhodzariah Bujang, berkata dokumen itu dimasukkan dalam rekod rayuan dan oleh itu penduduk tidak perlu memfailkan permohonan untuk mendapatkan kebenaran bagi mengemukakan dokumen tersebut sebagai bukti baharu dalam rayuan tersebut.


Suhakam gesa Putrajaya contohi Sarawak beri kanak-kanak tanpa kerakyatan dokumen sementara

Pesuruhjaya Kanak-Kanak Suruhanjaya Hak Asasi Manusia Malaysia (Suhakam) Aziah Mohd Awal menyambut baik keputusan Sarawak untuk mengeluarkan dokumen sementara kepada kanak-kanak tanpa warganegara bagi memberikan akses kepada sekolah kerajaan dan perkhidmatan perubatan dengan kadar bayaran yang sama seperti warganegara Malaysia.Menurut Aziah, langkah yang diumumkan Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak Sarawak Fatimah Abdullah tersebut merupakan perubahan baik pentadbiran utama yang memihak kepada kanak-kanak tanpa warganegara.Sehubungan itu, Aziah menggesa Putrajaya untuk turut mengikut langkah yang diambil Sarawak dan melaksanakannya di seluruh negara.“Sejak penubuhannnya, Pejabat Pesuruhjaya Kanak-Kanak menerima banyak aduan berkaitan isu tiada kewarganegaraan, termasuk kelewatan dalam pendaftaran persekolahan, penolakan kemasukan ke sekolah, kesukaran mendapatkan akses kepada pendidikan dan kos perubatan yang tinggi.“Perkara ini bertentangan dengan kewajipan antarabangsa Malaysia selaku negara pihak kepada Konvensyen Mengenai Hak Kanak-Kanak (CRC), untuk memastikan semua institusi menjadikan kepentingan terbaik kanak-kanak sebagai pertimbangan utama dalam semua tindakan,” katanya dalam sebuah kenyataan hari ini.Aziah turut mengingatkan kerajaan pendirian bekas perdana menteri Muhyiddin Yassin yang mahu pendidikan diberikan kepada semua kanak-kanak.Ia juga turut dibangkitkan Perdana Menteri Ismail Sabri Yaakob dalam ucapan beliau pada Hari Kanak-Kanak 2021 setiap kanak-kanak mempunyai hak untuk mendapat pendidikan yang sewajarnya dan persekitaran yang kondusif untuk tumbesaran, mencapai potensi penuh dan mengejar impian mereka.“Pesuruhjaya kanak-kanak (CC) memohon kerajaan persekutuan untuk bekerjasama dengan kerajaan negeri Sarawak dalam usaha progresif mereka memastikan pihak-pihak berkepentingan dalam hal ehwal pendidikan dan kesihatan mengiktiraf dokumen sementara.“Selain daripada pencabulan hak kepada kewarganegaraan, orang tanpa kewarganegaraan sering terdedah kepada pencabulan hak asasi manusia yang lain.“Oleh itu, CC merayu kepada kerajaan persekutuan untuk menerima pakai langkah yang sama untuk dilaksanakan di semua negeri.”


Kes harian turun ke paras 2,700 jangkitan, 6 lagi terkorban

2,728 kes baru Covid-19 direkodkan semalam menjadikan jumlah keseluruhan sebanyak 4,708,552 kes.
Sebanyak 3,856 pesakit turut dilaporkan sembuh, menjadikan jumlah keseluruhan kes sembuh sebanyak 4,626,756.
Ketika ini, 45,770 kes aktif direkodkan, dengan 44,159 atau 96.5% daripadanya sedang menjalani kuarantin kendiri.
Dalam pada itu, 30 (0.1%) kes kini berada di pusat kuarantin sementara 1,529 (3.3%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 52 kes dan 36 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 62.8% dengan kes Covid-19 merangkumi 13.8%.
Enam lagi kematian dilaporkan menjadikan kes keseluruhan sebanyak 36,026 orang.


Kehidupan sebelum Merdeka dan harga sebuah kebebasan

Di sebuah rumah flat di ibu kota, Pakcik Krishnan, 85 tahun, sibuk mencari beberapa keping gambar yang sudah pudar dan kekuningan.
Di belakang foto-foto yang berusia lebih tujuh dekad itu, terdapat tulisan yang mencatatkan nama dan lokasinya diambil.
Dengan senyuman yang terukir, dia mengimbau kembali kenangan-kenangan lalu.
Krishnan Nair, seorang pesara polis yang pernah berkhidmat bersama Polis Diraja Persekutuan Tanah Melayu semasa pendudukan kerajaan British sebelum kemerdekaan memulakan kisahnya membesar di bawah pemerintahan kerajaan British dan Jepun sebelum negara mencapai kemerdekaan pada 31 Ogos 1957, iaitu 65 tahun lalu.
Pada usia kanak-kanaknya, Krishnan membesar di Jalan Junid, Muar.
Ketika itu katanya, kampung tempat tinggalnya itu hanya mempunyai beberapa biji rumah dan kedai-kedai kecil yang menjual barangan runcit.

Rutinnya ketika itu adalah berjalan kaki ke sekolah bersama abang dan kakaknya.
Pada waktu makan, katanya hampir semua keluarga di kampung akan menikmati ubi rebus yang ditanam sendiri di laman rumah.
“Masa itu selalu ada penyakit beri-beri. Tahu tak penyakit beri-beri?
“Bila pergi jumpa doktor, dia tekan kaki, tekan tangan, dalam ada lubang-lubang. Sebab kurang zat. Makan ubi sahaja,” katanya dalam satu lawatan ke rumahnya di Cheras, Kuala Lumpur baru-baru ini.
Ketika berusia sekitar tujuh tahun, katanya, penyakit demam malaria menjadi sangat popular kerana mengakibatkan banyak kematian.
“Ayah saya meninggal dunia kerana malaria. Abang sulung saya beritahu emak, jangan risau.
“Saya jaga keluarga. Esoknya, dia pula meninggal kerana malaria juga. Emak begitu sedih.”
Tambahnya, kehidupannya ketika kanak-kanak sehingga remaja sangat harmoni di bawah kerajaan British.

Masih segar dalam ingatannya, dia gemar bersiar-siar dengan rakan-rakan di bandar Muar dan berkelah di tempat-tempat tumpuan tanpa mengira latar belakang kaum, agama dan umur.
Bagaimanapun, katanya, keadaan berbeza apabila kemasukan tentera Jepun ke Tanah Melayu.
Masa itu katanya, semua orang hidup dalam ketakutan dan tertanya-tanya tentang keselamatan diri sendiri.
Katanya, setiap kali berselisih jalan atau berjumpa dengan tentera Jepun mereka perlu berhenti dan tunduk hormat.
Jika tidak, mereka akan dipukul menggunakan belakang senapang tanpa mengira jantina dan umur.
“Ada orang lelaki kena tarik dengan Jepun ke dalam lori. Mereka bawa lari tak tahu pergi mana. Orang perempuan pun sama. Orang cakap, tentera Jepun ambil untuk jadikan buruh di tapak projek.
“Kakak saya disuruh pakai seluar lelaki kerana emak takut Jepun bawa lari. Masa itu, perempuan pun mereka bawa lari juga.”
Sehingga kini, Krishnan tidak pernah berjumpa dengan rakan-rakan sekampungnya yang dibawa lari oleh tentera Jepun kerana tidak tahu di mana mereka dihantar untuk bekerja.
Juga, tidak pasti sama ada mereka selamat atau tidak.
Kehidupan di kampung
Dalam pada itu, sepasang suami isteri ralit membelek album gambar yang menyimpan memori zaman mereka masih muda remaja.
Maznom Mohd Yusof, 75 tahun, membesar di Kampung Tanah Merah, Kuala Kangsar ketika pendudukan British.
Bekas ketua jururawat di Hospital Kuala Lumpur (HKL) itu menyifatkan dirinya sangat aktif di usia kanak-kanak dan remaja.
Selepas waktu sekolah, Maznom akan membantu ibunya menjual nasi yang dibungkus dengan daun pisang dan dijual di sebuah pondok berdekatan rumah.
Pada hari cuti sekolah, dia dan rakan-rakan gemar bermandi-manda di sungai.
“Kalau jumpa tentera British, kami semua pakat berdiri berhenti nak tengok (tentera) lalu. Kadang-kadang mereka nampak budak-budak, mereka baling coklat. Kami pergi kutip.
“Semuanya okey, orang kampung pun semuanya ada kena mengena dan saling mengenali antara satu sama lain,” katanya kepada MalaysiaNow.

Sewaktu zaman kanak-kanak, Maznom dan suaminya, Mokhtar Ishak berkata mereka masih tidak memahami apakah yang dimaksudkan dengan kemerdekaan.
“Hari 31 Ogos itu, ada sambutan di sekolah. Kami ada makan-makan dan menyanyi juga.
“Memang meriah, seronok. Rasa bangga, sebab cikgu-cikgu beritahu negara kita merdeka,” kata mereka dengan penuh teruja.
Berbeza dengan Krishnan, pada hari diumumkan kemerdekaan Tanah Melayu, dia berada dalam kawasan tempatnya bekerja di Tangkak, Johor untuk bersedia terhadap sebarang keadaan yang berlaku.
Ini kerana, katanya, pada tarikh itu masih dalam tempoh Darurat Tanah Melayu (1848-1960) memandangkan ancaman komunis masih kuat di beberapa negeri.
“Saya tahu merdeka, semua tahu hari itu merdeka.
“Tetapi kami kerja, kena berjaga-jaga dan masuk hutan untuk pastikan komunis tidak mengganas.”
Mereka turut meluahkan rasa syukur kerana masih diberi kesempatan untuk menikmati kehidupan moden merdeka dan melihat sendiri pembangunan dan kemajuan yang diperolehi selepas bebas daripada unsur penjajahan asing.
“Sehingga sekarang, apabila diceritakan semula kisah-kisah saya dahulu kepada anak-anak, mereka mengatakan ianya mengarut dan selalunya tidak percaya. Apabila ditunjukkan gambar-gambar, mereka mula rasa bangga.
“Apa yang mereka ada hari ini, langsung tidak boleh dibandingkan dengan kesusahan kami dulu. Saya bangga kerana terlibat dalam memperjuangkan tanah air untuk merdeka dan masih selamat.
“Ramai rakan-rakan saya keluar (berjuang) tetapi tidak kembali (mati). Generasi muda perlu tahu nilai kebebasan ini,” kata Krishnan.


Bilionair Britain sekali lagi gesa Singapura selamatkan nyawa Nagaenthran

Taikun Britain, Richard Branson pada Selasa sekali lagi menggesa Singapura menyelamatkan nyawa seorang banduan bilik akhir warga Malaysia yang didiagnosis sebagai orang  kurang upaya (OKU) mental, memberitahu AFP bahawa hukuman mati itu telah mencalarkan reputasi Singapura.Nagaenthran K Dharmalingam yang disabitkan kesalahan mengedar sejumlah kecil heroin ke Singapura akan menjalani hukuman gantung pada Rabu selepas keputusan tersebut disampaikan lebih sedekad lalu.Pelaksanaan hukuman tersebut telah mencetuskan bantahan antarabangsa, di mana Pertubuhan Bangsa-Bangsa Bersatu dan Kesatuan Eropah (EU) turut menyuarakan kritikan, menyifatkannya sebagai satu tindakan kejam dan tidak berkesan dalam mencegah jenayah.Dalam temu bual dengan AFP, Branson yang merupakan salah seorang individu yang terkenal menentang hukuman mati, menggesa Presiden Singapura Halimah Yacob memberikan pengampunan Nagaenthran.“Saya benar-benar berharap pada petang Rabu, beliau tidak membiarkan lelaki muda ini mati di atas tangannya,” kata pengasas syarikat penerbangan Virgin Group itu.Branson merupakan sebahagian daripada kumpulan dan pemimpin perniagaan lain yang berkempen menentang hukuman mati dan menggesa presiden negara itu memberi pengampunan kepada Nagaenthran.“Kami hanya merayu agar dia diberi pengampunan. Kami mohon supaya beliau pertimbangkan semula sama ada pada zaman ini, Singapura patut terlibat dalam menjalankan hukuman gantung orang sampai mati.“Ia sangat tidak berperikemanusiaan. Saya tidak fikir negara bertamadun perlu terlibat dalam tindakan membunuh rakyat mereka sendiri, atau sesiapa pun,” katanya.Walaupun peranan presiden dilihat hanya sebagai satu simbol di Singapura, namun Halimah mempunyai kuasa untuk memberikan pengampunan, di mana ia merupakan peluang terakhir Nagaenthran untuk terlepas hukuman itu selepas gagal dalam semua proses rayuannya.‘Mansuhkan hukuman mati’Branson berkata beliau sangat menghormati republik yang terkenal sebagai hab kewangan itu, namun hukuman mati yang dijalankannya adalah satu aspek yang “sangat negatif” mengenai Singapura.“Ia adalah satu-satunya aspek yang cacat sekali gus memburukkan reputasinya,” kata taikun berusia 71 tahun itu melalui panggilan video dari rumahnya di British Virgin Islands.Branson turut menggesa Singapura “memansuhkan hukuman mati” dan bertindak seperti kebanyakan negara bertamadun lain.Sebelum ini, Nagaenthran, 34, dijadualkan menjalani hukuman itu pada November tahun lalu.Rayuan terhadap hukumannya ditolak oleh mahkamah Singapura bulan lalu.Dia ditahan ketika berusia 21 tahun sewaktu masuk ke Singapura dengan sejumlah heroin seberat 43g – yang bersamaan dengan kira-kira tiga sudu besar.Penyokong Nagaenthran berkata dia yang mempunyai skor IQ sebanyak 69 – yang membolehkannya diisytihar sebagai OKU – telah dipaksa untuk melakukan jenayah tersebut.Namun pihak berkuasa tetap mempertahankan sabitan ke atasnya, mengatakan keputusan undang-undang mendapati dia tahu apa yang dilakukannya ketika kesalahan itu dibuat.Ibu Nagaenthran, Panchalai Supermaniam akan mengemukakan cabaran undang-undang di Mahkamah Rayuan Singapura pada Selasa.Walaupun peluang untuk berjaya dalam kes tersebut dilihat tipis, namun Branson menggesa hakim yang mendengar kes itu untuk “bersikap penuh perikemanusiaan terhadap ibu lelaki muda ini”.Kes Nagaenthran juga turut menimbulkan kebimbangan di Singapura, di mana ratusan warga mengadakan acara protes menyalakan lilin di Speakers Corner pada Isnin bagi membantah hukuman mati.Selepas lebih dua tahun tidak menjalankan hukuman mati, Singapura kembali melaksanakannya bulan lalu dengan menjalankan hukuman itu ke atas seorang pengedar dadah.Aktivis bimbang pihak berkuasa Singaura akan memulakan satu siri pelaksanaan  hukuman mati – dengan seorang lagi warga Malaysia disabitkan kesalahan dadah dijadualkan dihukum gantung pada Jumaat, manakala beberapa banduan bilik akhir lain turut gagal dalam rayuan mereka baru-baru ini.Singapura tetap mempertahankan penggunaan hukuman mati, yang dikekalkan bagi beberapa kesalahan berat di negara itu.Pihak berkuasa menegaskan ia membantu dalam usaha mengekalkan negara kota itu sebagai salah satu tempat paling selamat di Asia.


Mangsa banjir di pantai timur meningkat

Mangsa banjir di Terengganu, Kelantan dan Pahang terus  mencatatkan peningkatan malam tadi berbanding petang semalam, manakala di Johor menunjukkan sedikit penurunan dan tiada perubahan jumlah mangsa di Perak.
Di Terengganu, jumlah mangsa banjir meningkat kepada 29,717 orang daripada 8,214 keluarga berbanding 19,601 orang daripada 5,699 keluarga petang tadi.
Sekretariat Jawatankuasa Pengurusan Bencana Negeri (JPBN) dalam kenyataan memaklumkan kini terdapat 293 pusat pemindahan sementara (PPS) yang sedang beroperasi di kesemua lapan daerah.
Setakat malam ini Kemaman menjadi daerah yang paling teruk terjejas membabitkan 9,717 mangsa (2,497 keluarga); Hulu Terengganu seramai 6,401 mangsa (1,978 keluarga); Besut 5,492 mangsa (1,506 keluarga); dan Setiu 3,988 mangsa (1,196 keluarga).
Selain itu Dungun merekodkan 1,963 mangsa (527 keluarga); Kuala Terengganu 987 mangsa (241 keluarga); Kuala Nerus 689 mangsa (160 keluarga); manakala Marang 480 mangsa (109 keluarga).
Sementara itu, Pengarah Bahagian Keselamatan Kebakaran Jabatan Bomba dan Penyelamat Malaysia Ahmad Izram Osman berkata pasukannya melakukan pemantauan udara bagi mendapat gambaran sebenar situasi dan tahap banjir di Terengganu, dan dijadual melakukan pemantauan serupa di Kelantan, esok.
Di Kelantan, Portal Rasmi eBanjir negeri https://ebanjir.kelantan.gov.my/ memaklumkan, jumlah mangsa banjir meningkat kepada 14,359 orang daripada 3,942 keluarga malam ini, berbanding 12,104 orang daripada 3,295 keluarga petang tadi.
Menurut portal itu, sebanyak 104 PPS dibuka membabitkan sembilan jajahan iaitu Kota Bharu, Pasir Mas, Tumpat, Bachok, Tanah Merah, Pasir Puteh, Kuala Krai, Machang dan Jeli.
Berdasarkan laman sesawang https://publicinfobanjir.water.gov.my/, sembilan sungai utama telah melepasi paras bahaya termasuk Sungai Lebir di Kampung Tualang, Kuala Krai dengan bacaan 40.71 meter (m), Sungai Golok di Kampung Jenob, Tanah Merah (24.84m) dan Sungai Golok di Rantau Panjang, Pasir Mas (10.78m).
Di Pahang, bilangan mangsa banjir terus meningkat selepas 865 mangsa daripada 218 keluarga telah dipindahkan setakat 8 malam ini, berbanding 647 mangsa daripada 159 keluarga pada 4 petang tadi.
Seketeriat JPBN memaklumkan lapan PPS dibuka di Kuantan bagi menempatkan 803 individu daripada 198 keluarga, manakala 62 lagi mangsa banjir daripada 20 keluarga dipindahkan ke tiga PPS di Raub.
Paras air Sungai Keratong di Rompin malam ini masih melepasi tahap bahaya, namun menunjukkan trend menurun.
Di Johor, jumlah mangsa banjir di daerah Segamat menurun kepada 53 orang setakat 8 malam ini berbanding 75 orang yang direkodkan petang tadi.
Jawatankuasa Pengurusan Bencana Daerah (JPBD) dalam satu kenyataan memaklumkan lokasi terjejas di daerah itu melibatkan Kampung Seberang Batu Badak, Kampung Batu 5 dan Kampung Kuala Paya.
Menurut kenyataan itu kesemua mangsa terdiri daripada 17 keluarga, ditempatkan di PPS Balai Raya Kampung Batu Badak, Balai Raya Kampung Kuala Paya dan Dewan Komuniti Kampung Tasek.
Di Perak, jumlah mangsa banjir kekal 54 orang dari 17 keluarga dengan kesemuanya ditempatkan di dua PPS iaitu Dewan Sekolah Menengah Abdul Rahman Talib (SMART) Batu 4 dan Sekolah Kebangsaan (SK) Sungai Tiang Darat.


Speaker Dewan Negara hargai Muhyiddin hadir sidang

Yang Dipertua Dewan Negara, Rais Yatim mengucapkan terima kasih dan penghargaan kepada Perdana Menteri, Muhyiddin Yassin kerana sanggup hadir dan menjawab sendiri soalan dikemukakan oleh Ahli Dewan Negara hari ini.Justeru, Rais berharap semua Menteri Kabinet lain mencontohi sikap Perdana Menteri yang hadir sendiri ke Dewan Negara untuk menjawab soalan berkaitan kementerian dikemukakan oleh Ahli Dewan Negara, pada masa depan.“Sidang mengucapkan setinggi-tinggi terima kasih dan penghargaan kepada Perdana Menteri Muhyiddin Yassin kerana hadir sendiri untuk menjawab soalan dikemukakan oleh Ahli Dewan Negara hari ini.“Di samping itu kita mengharap beliau (Perdana Menteri) bersama sekutu kita iaitu Menteri Kabinet bertanggungjawab soalan sebanyak mungkin dikemukakan di Dewan Negara, pada masa depan,” katanya dalam ucapan ringkas selepas Muhyiddin selepas menjawab soalan dalam sesi soal jawab lisan sidang Dewan Negara, hari ini.Terdahulu, Muhyiddin menjawab soalan Ahli Dewan Negara, Razali Idris yang meminta Perdana Menteri menyatakan pelaksanaan dan keberkesanan Majlis Kemakmuran Bumiputera (MKB) yang dilihat dijadikan platform tertinggi dalam usaha memperkasakan pembangunan sosioekonomi bumiputera.


Zuraida mahu KDN, JPN laksana segera keputusan mahkamah berhubung kewarganegaraan

Menteri Perusahaan Perladangan dan Komoditi Zuraida Kamaruddin hari ini menyambut baik penghakiman Mahkamah Tinggi yang membenarkan kewarganegaraan automatik kepada anak wanita warga Malaysia kelahiran luar negara dengan pasangan warga asing dan turut menggesa kerajaan segera melaksanakan keputusan tersebut.Zuraida, yang juga merupakan presiden Majlis Pemimpin Politik Wanita Malaysia (Comwel) berkata keputusan tersebut secara langsung memberikan hak kaum ibu sama rata dengan hak kaum bapa seperti mana yang diterima secara universal, dan yang menjurus kepada nilai-nilai masyarakat antarabangsa..“Seperti mana yang diputuskan oleh Mahkamah Tinggi, keputusan ini tidak melibatkan sebarang perubahan dasar kerana undang-undang yang sedia ada sememangnya memelihara keluhuran Perlembagaan Persekutuan.“Walau bagaimanapun, kementerian dalam negeri dan Jabatan Pendaftaran Negara kini perlu segera menginstitusikan dan melaksanakan keputusan tersebut dengan merangka prosedur permohonan kewarganegaraan selaras dengan keputusan ini,” katanya dalam sebuah kenyataan.Saman tersebut difailkan kumpulan hak asasi Family Frontiers dan enam wanita warga Malaysia yang berkahwin dengan lelaki warga asing, pada 18 Disember tahun lalu.Mereka menuntut enam perintah mahkamah termasuk pengisytiharan Artikel 8 (2) Perlembagaan Persekutuan yang dibaca bersama dengan Artikel 14 (1) (b) Perlembagaan Persekutuan yang tidak bercanggah dengan Bahagian (1) (b) Bahagian II Jadual Kedua Perlembagaan Persekutuan bagi memasukkan bayi kepada ibu warga Malaysia yang dilahirkan di luar negara boleh mendapat kerakyatan secara automatik.Dalam penghakiman semalam, hakim Akhtar Tahir memutuskan wanita warga Malaysia yang berkahwin dengan pasangan asing memiliki hak yang sama dengan lelaki warga Malaysia yang berkahwin dengan pasangan asing untuk mendapatkan kewarganegaraan Malaysia bagi anak mereka yang lahir di luar negara.


Umno pecat KJ, Noh, gantung 4 pemimpin tertinggi

Bekas ketua pemuda Umno Khairy Jamaluddin dan bekas pengerusi badan perhubungan Umno Selangor Noh Omar dipecat kerana melanggar disiplin parti sewaktu Pilihan Raya Umum ke-15 (PRU15).
Perkara itu diputuskan dalam mesyuarat Majlis Tertinggi (MT) parti itu yang dipengerusikan oleh Ahmad Zahid Hamidi malam ini.
MT juga menggantung Ahli Parlimen Sembrong dan bekas naib presiden Hishammuddin Hussein, bekas ketua penerangan Shahril Hamdan, bekas Ahli Parlimen Jempol Salim Shariff dan Ketua Umno Tebrau Maulizan Bujang.
Setiausaha Agung Umno Ahmad Maslan dalam satu kenyataan yang dikeluarkan berkata 42 ahli Umno dari Johor, Pahang, Selangor dan Putrajaya juga dipecat atas pelbagai kesalahan, termasuk kerana bertanding sebagai calon bebas dalam pilihan raya umum.
Terdahulu Noh, yang juga sebahagian daripada ahli MT, bertindak keluar daripada mesyuarat dan memaklumkan kepada pemberita bahawa beliau meminta dipecat.
Beliau berkata tiada gunanya beliau digantung selama enam tahun, sambil menambah beliau sudah berjuang untuk Umno selama lebih empat dekad.
Difahamkan, Noh yang digugurkan daripada mempertahankan Parlimen Tanjong Karang pada pilihan raya lepas, dilemparkan dengan 16 tuduhan "sabotaj" parti semasa kempen PRU15 baru-baru ini.
Langkah terbaharu itu dibuat hanya dua minggu selepas usul kontroversi melarang sebarang cabaran terhadap Zahid dan timbalannya Mohamad Hasan diluluskan pada Perhimpunan Agung Umno bulan ini.
Khairy menyifatkan keputusan itu sebagai tidak demokratik dan "gila".
Keputusan malam ini juga menutup harapan Khairy mencabar Zahid untuk jawatan presiden.
Kali terakhir beliau menentang Zahid untuk jawatan presiden Umno adalah pada 2018, tetapi berada di tempat kedua dalam pertandingan tiga penjuru yang turut melibatkan pemimpin veteran Tengku Razaleigh Hamzah.
Khairy adalah antara beberapa pemimpin kanan Umno yang menggesa peletakan jawatan Zahid berikutan prestasi terburuk parti itu dalam pilihan raya umum November lalu, yang menyaksikan presiden Umno itu membawa 30 Ahli Parlimen dari Barisan Nasional untuk menyokong Presiden PKR Anwar Ibrahim sebagai perdana menteri.
Dalam langkah mengetepikannya, Khairy dipindahkan dari kerusi Parlimen Rembau, dengan timbalan Zahid, Mohamad Hasan dinamakan sebagai calon menggantikannya – memastikan bekas menteri besar Negeri Sembilan itu mendapat tempat di Dewan Rakyat.
Semasa berkempen untuk kerusi di Parlimen Sungai Buloh, Khairy juga secara terbuka mengumumkan hasratnya untuk bertanding jawatan presiden Umno, sambil menambah bahawa parti itu sudah hilang arah dan harus "diperbaiki".


Tiada TPM dilantik, khabar angin Muhyiddin sakit berniat jahat, kata PMO

Pejabat Perdana Menteri (PMO) hari ini menafikan khabar angin seorang timbalan perdana menteri akan dilantik daripada Umno dan perdana menteri akan menjalani rawatan di luar negara.“Khabar angin yang mengatakan YAB Perdana Menteri (Muhyiddin Yassin) perlu menjalani rawatan berikutan penyakit kanser yang dialami oleh beliau adalah tidak benar dan berniat jahat.“YAB perdana menteri disahkan bebas daripada penyakit kanser oleh pakar-pakar perubatan yang merawat beliau,” kata PMO dalam satu kenyataan petang ini.Sejak hujung minggu lalu, khabar angin berhubung Muhyiddin akan menjalani rawatan di Singapura dan seorang pemimpin Umno akan dilantik sebagai timbalan perdana menteri bertebaran dalam media-media sosial termasuk aplikasi WhatsApp.Bagaimanapun seorang sumber kanan di Putrajaya memberitahu MalaysiaNow hari ini khabar angin itu sengaja disebarkan dengan harapan meningkatkan lagi sokongan terhadap permintaan sebelum ini oleh pemimpin Umno, menjelang perhimpunan agung parti itu pada hujung bulan ini.Sumber itu bagaimanapun menafikan laporan tersebut dengan mengatakan ia sekadar naratif sama berulang-ulang kali dimainkan sejak presiden Umno Ahmad Zahid Hamidi gagal untuk mendapatkan jawatan nombor dua itu untuk dirinya.“Sama seperti sebelum ini, perdana menteri dan Kabinet amat jelas mengenai satu perkara: apa jua bentuk rombakan bukan keutamaan sekarang ini ketika kerajaan sedang berusaha untuk menang dalam peperangan,” kata sumber itu kepada MalaysiaNow, merujuk kepada pertempuran selama 11 bulan melawan Covid-19 yang setakat ini sudah meragut lebih daripada 550 nyawa.


Masih tiada kata putus berhubung tambahan 10,000 kuota haji kepada Malaysia

Kurang dua bulan dari musim haji, Malaysia masih belum menerima kata putus berhubung rayuan kedua 10,000 kuota tambahan yang sepatutnya diketahui pada bulan Mei.
Malaysia sebelum ini berjaya mendapatkan kembali kuota asal jemaah haji berjumlah 31,600 dengan tambahan pertama sebanyak 350 jemaah.
Perkara itu diumumkan oleh Pengerusi Lembaga Tabung Haji Azman Mokhtar pada April.
MalaysiaNow difahamkan, masih tiada kata putus dari Arab Saudi berhubung perkara itu.
Anggaran waktu kata putus dicapai juga tidak diketahui setakat ini.
Kuota jemaah haji setiap negara ialah pada kadar 0.1% daripada jumlah penduduk negara berkenaan, seperti yang ditetapkan oleh Arab Saudi.
Malaysia memohon tambahan kuota itu ekoran pertambahan populasi penduduk negara ini yang kini mempunyai 31.95 juta penduduk.
Kuota haji adalah antara isu yang sering dibangkitkan dalam pertemuan antara pemimpin Malaysia dan Arab Saudi.
Arab Saudi memberikan tambahan 10,000 kuota selepas wabak Covid-19 hasil pertemuan bekas perdana menteri Muhyiddin Yassin dan Putera Mahkota Arab Saudi, Mohammed Bin Salman.
Penerbangan pertama membabitkan jemaah haji Malaysia berlepas pada Sabtu lalu.
Ibadah haji tahun ini dijangka bermula pada 26 Jun dan akan berterusan sehingga Julai.


Seksyen 18 Ordinan Darurat boleh diperkemas

Saya membaca peringatan bekas ketua hakim negara Abdul Hamid Mohamad bahawa Yang di-Pertuan Agong tertakluk dengan nasihat peguam negara walau ‘tidak popular’.Saya kemudian membaca dengan lebih teliti penjelasan lanjut beliau.Dan saya pun mengingatkan diri sendiri akan pesan Tun bahawa rencana beliau adalah rencana ilmiah undang-undang. Maka, nilailah ia berdasarkan undang-undang, bukan sama ada ia disukai atau tidak.Pun begitu, beliau memohon agar ditunjukkan di mana pandangan dan hujah-hujah bersama beliau dan Dr Shamrahayu yang tidak betul.Tun berpendirian, jika ditunjukkan di mana pandangannya yang tidak betul, disertai dengan hujah-hujah yang lebih baik, beliau akan menerimanya dan membuat pembetulan.Semestinya saya tabik kepada Tun kerana berlapang dada.Izinkan saya sekadar berkongsi hujah. Jauh sungguh untuk saya tunjukkan di mana Tun dan Dr Shamrahayu “tidak betul”. Bak kata orang, kalau kail panjang sejengkal, jangan lautan hendak diduga. Kalau belum cukup ilmu di dada, jangan nak berhujah dengan bekas ketua hakim negara.Apa-apa pun, saya suka berkongsi Seksyen 18 Ordinan Darurat (Kuasa-Kuasa Perlu) 2021. Ia peruntukan terakhir ordinan, nun di bawah. Barangkali sebab itu ia terlepas pada pandangan mata dan pembacaan. Ia berbunyi begini:Seksyen 18 Undang-undang yang mengatasi“Sekiranya terdapat apa-apa percanggahan atau ketidakselarasan antara peruntukan Ordinan ini dengan mana-mana undang-undang bertulis lain, peruntukan Ordinan ini hendaklah mengatasi dan peruntukan undang-undang bertulis lain yang bercanggah atau tidak selaras itu hendaklah disifatkan digantikan setakat percanggahan atau ketidakselarasan itu.”Tun sendiri mentakrifkan “undang-undang bertulis” – apabila penghakiman beliau menuntut pentakrifan berkenaan – dengan merujuk kepada Perlembagaan Persekutuan. Perkara 160 mentakrif “undang-undang bertulis” sebagai termasuk Perlembagaan Persekutuan dan Perlembagaan Negeri setiap negeri.Seksyen 3 Akta Pentafsiran 1948 & 1967 juga memasukkan Perlembagaan Persekutuan and Perlembagaan Negeri setiap negeri sebagai undang-undang bertulis.Jadi, jika dibaca dengan teliti, Seksyen 18 di atas membolehkan peruntukan Ordinan Darurat [baca: Seksyen 14(1)(b)] mengatasi peruntukan Perlembagaan Persekutuan [baca: Perkara 40(1) & (2)]. Ordinan pula semestinya dibuat atas nasihat peguam negara.Saya bersetuju dengan Tun bahawa jika Yang di-Pertuan Agong membelakangkan nasihat peguam negara, dan sekiranya berlaku cabaran terhadap sesuatu keputusan atau tindakan Yang di-Pertuan Agong di mahkamah, peguam negara sukar untuk mengambil tanggungjawab pembelaan.Oleh yang demikian, orang-orang lain yang memberi nasihat kepada Yang di-Pertuan Agong, sekiranya ada, sukar untuk dijamin locus standi bagi mencelah atau membela dalam sesuatu prosiding di mahkamah.Tetapi, peguam negara jugalah yang menasihati Yang di-Pertuan Agong berkenaan seksyen 18 yang kesannya adalah seperti dinyatakan di atas.Melainkanlah kalau Perkara 40(1) & (2) Perlembagaan dan Seksyen 18 Ordinan Darurat dibaca secara harmoni supaya prinsip raja berperlembagaan yang menjadi tunjang perlembagaan kekal dipertahankan.Apa pun, peguam negara sudah pun tampil dengan kenyataan bahawa Yang di-Pertuan Agong kekal berada di bawah sistem raja berperlembagaan yang tertakluk kepada nasihat Kabinet walaupun perintah darurat dikuatkuasakan.Kalau demikian, dengan hormat, Seksyen 18 Ordinan Darurat boleh diperhalusi dan diperkemas supaya perbezaan pendapat tentang Seksyen 14(1)(b) dan Seksyen 15(1)(b) ordinan yang sama boleh dielakkan.Hafiz Hassan adalah pembaca MalaysiaNow* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Adun Dengkil positif Covid-19

Ahli Dewan Undangan Negeri (Adun) Dengkil, Adhif Shan Abdullah disahkan positif Covid-19 petang semalam dan akan dibawa ke hospital untuk proses rawatan dan kuarantin hari ini.Perkara itu disahkan beliau sendiri dalam satu kenyataan di Putrajaya hari ini.Adhif berkata beliau menjalani ujian saringan di hospital pada 25 Disember selepas mendapati pemandunya mengalami simptom demam sejak dua hari lepas.“Pemandu bersama saya telah membuat ujian swab sebagai langkah berjaga-jaga pada 25 Disember sejurus selesai urusan kerja harian dan semalam (26 Disember) disahkan positif oleh pihak hospital,” katanya.Adhif berkata beliau dan pemandunya ketika ini dalam keadaan stabil dan akan dibawa ke hospital hari ini (27 Disember) oleh Kementerian Kesihatan (KKM) untuk menjalani kuarantin dan rawatan.Beliau berkata KKM dan pihak berkuasa lain dimaklumkan dan semua kontak rapat dikesan dan disaring mengikut prosedur operasi standard yang ditetapkan.Berikutan itu, beliau berkata Pusat Khidmat Masyarakat (PKM) DUN Dengkil akan ditutup selama 14 hari untuk operasi nyah cemar dan sebagai langkah berjaga-jaga.“Seluruh staf PKM saya turut akan menjalani kuarantin kendiri di rumah masing-masing selepas menjalani saringan,” katanya.Beliau berkata orang ramai yang mempunyai sebarang urusan boleh menghubungi pejabatnya melalui emel [email protected]Pada masa sama, katanya orang ramai yang mempunyai sebarang soalan berkaitan jangkitan Covid-19 boleh hubungi Pejabat Kesihatan Daerah Sepang.


Jangkitan harian catat 285 kes, 7 lagi terkorban

285 kes baru Covid-19 direkodkan semalam menjadikan jumlah keseluruhan sebanyak 5,034,228 kes.
Sebanyak 300 pesakit turut dilaporkan sembuh, menjadikan jumlah keseluruhan kes sembuh sebanyak 4,986,943.
Ketika ini, 10,355 kes aktif direkodkan di mana 9,957 atau 96.2% daripadanya menjalani kuarantin kendiri.
Tiada pesakit ditempatkan ke pusat kuarantin sementara 382 (3.7%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 16 kes dan 14 daripadanya memerlukan bantuan alat pernafasan.
Tujuh kematian dicatatkan menjadikan keseluruhan korban akibat wabak itu sebanyak 36,930 orang.


Nurul Izzah kini ahli sekretariat jawatankuasa penasihat menteri kewangan

Naib Presiden PKR, Nurul Izzah Anwar mengesahkan beliau tidak lagi berkhidmat sebagai penasihat kanan ekonomi dan kewangan kepada Perdana Menteri, Anwar Ibrahim.
Sebaliknya, katanya, beliau kini menyertai Sekretariat Jawatankuasa Penasihat Menteri Kewangan yang dipengerusikan oleh Mohd Hassan Marican.
“Hassan mengundang saya menyertai Sekretariat Jawatankuasa Penasihat bagi membantu usaha mereka dalam memperkukuh ekonomi negara dan rakyat.
“Saya dengan rendah diri menerima tanggungjawab ini. Saya amat menghargai setiap peluang untuk menyumbang kepada negara demi melakar masa depan yang lebih baik untuk Malaysia,” katanya dalam kenyataan, di Kuala Lumpur semalam.
Justeru, bekas Ahli Parlimen Permatang Pauh itu, menzahirkan sepenuh penghargaan atas setiap sokongan dan dukungan yang diberikan, baik daripada orang ramai mahupun seluruh pasukan perkhidmatan awam dan komuniti kerajaan.
Nurul Izzah juga berharap agar khidmat beliau dalam peranan baharu itu dapat membantu Hassan serta anggota jawatankuasa lain, sekali gus mampu memberi manfaat kepada negara tercinta.
“Rakyat Malaysia secara keseluruhannya mengharapkan masa depan yang cemerlang dan penyatuan yang utuh dipimpin oleh Perdana Menteri bersama kerajaan campuran.
“Terima kasih saya ucapkan kepada seluruh jawatankuasa. Sama-samalah kita menyumbang dalam sebarang kapasiti demi negara kita,” katanya.
Awal bulan lalu, anak sulung Anwar dan Dr Wan Azizah Wan Ismail dalam satu temu bual bersama sebuah media tempatan memaklumkan beliau dilantik sebagai penasihat kanan bagi ekonomi dan kewangan kepada perdana menteri, berkuat kuasa 3 Januari lalu.


PM harus selesaikan masalah ekonomi, bukan benar pengeluaran KWSP

Perdana Menteri Ismail Sabri Yaakob telah mengumumkan kebenaran pengeluaran khas Kumpulan Wang Simpanan Pekerja (KWSP) sebanyak RM10,000 bagi semua pencarum hari ini.Selepas dua tahun, kerajaan pimpinan beliau dilihat telah gagal menyelesaikan masalah ekonomi walaupun perintah kawalan pergerakan (PKP) telah tamat dan diganti dengan PKP Pemulihan pada 7 Jun 2020.Langkah kerajaan pimpinan Ismail ini merupakan suatu langkah yang terdesak selepas hanya tujuh bulan mengambil alih jawatan perdana menteri pada Ogos tahun lalu.Untuk rekod, kerajaan sebelumnya, yang dipimpin Muhyiddin Yassin telah membenarkan pengeluaran caruman KWSP melalui tiga skim iaitu i-Lestari, i-Sinar dan i-Citra berjumlah RM101 bilion, melibatkan 7.34 juta pencarum sejak pandemik Covid-19 melanda negara dua tahun lalu.Langkah ini dianggap wajar kerana keadaan ekonomi yang sangat mendesak apatah lagi PKP masih berjalan dan banyak sektor ekonomi belum dibuka sepenuhnya ketika itu. Ia amat berbeza pada tahun 2021 hingga sekarang.Apabila pengumuman ini dibuat, transaksi sejumlah wang yang cukup besar akan berlaku yang pastinya mencecah pengeluaran berbillion ringgit dana persaraan orang ramai dalam tempoh masa yang pendek.Persoalannya, adakah pihak KWSP telah bersedia dengan keadaan ini?Bagaimana pula KWSP dapat memastikan dividen yang disasarkan pada tahun ini dapat direalisasikan selepas pengumuman Ismail?Pada Disember 2021, Menteri Kewangan Tengku Zafrul Aziz menyatakan kerajaan tidak bercadang untuk tidak membenarkan pengeluaran wang dari KWSP adalah bertujuan untuk mengimbangi kebajikan selain menjamin masa depan rakyat.Namun hari ini, keadaan sebaliknya berlaku.Perdana menteri tidak sepatutnya melayan desakan dan ugutan sesetengah pihak dalam menyelesaikan isu ini kerana agensi seperti KWSP ditubuhkan dengan bermatlamatkan untuk melindungi simpanan para pencarum untuk jangka masa panjang demi kebaikan mereka, bukan untuk tujuan jangka pendek.Permasalahan ekonomi rakyat adalah tanggungjawab kerajaan dengan menggunakan pendekatan dan mekanisme yang lebih bertanggungjawab.Pada belanjawan 2022 yang diumumkan sebelum ini, segala peruntukan perlu segera dibelanjakan untuk keperluan rakyat baik untuk menjana aktiviti ekonomi, kebajikan, kesihatan dan pendidikan bukan untuk pilihanraya seperti di Melaka dan Johor.Namun agak pelik selepas belanjawan diumumkan beberapa bulan lalu, hanya pada suku pertama tahun 2022, kerajaan pimpinan Ismail begitu terdesak hingga membuat keputusan membenarkan penggunaan dana KWSP untuk tujuan yang tidak jelas matlamatnya.Soalan yang perlu dijawab, bagaimana tahap perbelanjaan belanjawan 2022 pada ketika ini?Adakah ianya sudah habis kerana digunakan untuk dua pilihan raya yang tak sepatutnya berlaku?Perlu diingat, seramai 7,591,053 pencarum di KWSP bukanlah jumlah yang kecil.Kumpulan ini akan terdedah dengan masa depan yang tidak menentu selepas ini.Ismail harus lebih bertanggungjawab.Mahdzir Ibrahim adalah ahli Pejuang Parit Sulong.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Malaysia catat 3,733 kes baru Covid-19

3,733 kes baru dicatat hari ini, menjadikan kes keseluruhan Covid-19 meningkat sebanyak 440,677 kes.Selangor masih mencatat angka tertinggi kes harian sebanyak 1,278 disusuli Sarawak (454), Johor (365), dan Kuala Lumpur (338).Hanya Labuan (6) dan Perlis (1) sahaja yang mencatatkan kes satu digit hari ini.Negara juga mencatat sebanyak 3,211 kes sembuh menjadikan jumlah keseluruhan kes sembuh meningkat kepada 401,934.Kes aktif dengan kebolehjangkitan pula kini berjumlah 37,060.Dalam pada itu, 416 pesakit ditempatkan di Unit Rawatan Rapi termasuk 216 orang memerlukan bantuan alat pernafasan.Malaysia turut mencatat 26 lagi korban akibat Covid-19, menjadikan jumlah mangsa yang maut meningkat kepada 1,683.


Tegas laksana denda berat, adakah Muhyiddin bakal terjejas?

Penganalisis beranggapan kerajaan Perikatan Nasional (PN) tidak begitu terkesan dengan pengumuman denda yang dilihat terlalu berat untuk membendung pandemik Covid-19 sehingga dikritik hebat parti pembangkang.Felo Penyelidik Kanan Institut Kajian Etnik UKM, Kartini Aboo Talib menganggap tindakan itu wajar bagi memerangi pandemik Covid-19, sejajar dengan alasan yang diberikan Perdana Menteri Muhyiddin Yassin ketika mengumumkan perintah darurat pada awal tahun ini.Denda berat itu turut dikritik hebat ahli politik termasuk Najib Razak dan Anwar Ibrahim yang sering membawa isu tersebut di media sosial bagi mengetengahkan beberapa insiden berhubung pelanggar prosedur operasi standard (SOP) Covid-19.Namun Kartini berkata mereka yang patuh terhadap SOP tidak perlu takut terhadap denda tersebut kerana ia bertujuan memerangi Covid-19.“Kepada mereka yang mengulangi kesalahan yang sama iaitu tidak mematuhi SOP dalam kata lain RM10,000 bagi repeat offender. Saya rasa tindakan tegas ini perlu untuk memastikan negara menang melawan Covid-19,” katanya kepada MalaysiaNow.“Denda RM10,000 akan menjadi beban kepada mereka yang tidak patuh kepada SOP yang ditetapkan. Jika kita patuh dan akur pada arahan SOP, mengapa kita harus takut? Mereka yang patuh boleh meneruskan hidup normal baru yang semakin menjadi kebiasaan.”Kompaun sebanyak sepuluh kali ganda daripada denda asal berjumlah 1,000 iaitu sebanyak RM10,000 dikuat kuasa pada 11 Mac lalu di bawah Ordinan Darurat (Pencegahan dan Pengawalan Penyakit Berjangkit (pindaan 2021).Undang-undang baru itu juga turut memberi amaran dengan peruntukan hukuman denda tidak lebih RM100,000 atau penjara tidak lebih tiga tahun atau kedua-dua sekali.Pada masa 24 jam, 330 orang diberikan notis kompaun RM10,000 bagi pelbagai kesalahan ingkar SOP di bawah perintah kawalan pergerakan (PKP).Kesalahan yang dicatatkan termasuk gagal meletakkan nama dalam senarai pengunjung premis perniagaan dan tidak memakan pelitup muka di kawasan yang terdapat ramai orang.Bulan lalu, ketika mengumumkan butiran perintah darurat, Muhyiddin menegaskan kerajaan akan memperkenalkan undang-undang yang lebih keras bagi memastikan orang ramai mematuhi SOP dan demi mendapatkan kerjasama warga dalam memerangi Covid-19 yang setakat ini mengorbankan lebih 1,200 nyawa.Undang-undang serupa turut dilaksanakan di Singapura selepas negara itu menyaksikan peningkatan kes pada tahun lepas sebelum berjaya mengawalnya.Di bawah Undang-undang Covid-19 2020 (Tindakan Sementara) (Peraturan Kawalan) Singapura, denda sebanyak AS$10,000 (RM30,500) atau enam bulan penjara bagi pesalah kali pertama.Ketua Pegawai Eksekutif Ilham Centre Hisommudin Bakar berkata, walaupun denda akan menjejaskan populariti, untuk menyifatkan kerajaan PN sebagai zalim dilihat tidak wajar kerana ia lebih kepada mengajar semua untuk mematuhi SOP dalam melandaikan jumlah kes positif Covid-19.“Rakyat, industri, sektor awam, swasta dan pendidikan sudah bermula seperti biasa. Maka rakyat Malaysia harus akur dan kaedah mendidik rakyat salah satunya adalah mengenakan denda atau hukuman selain melalui pendidikan dan kempen,” katanya kepada MalaysiaNow.Sementara Ketua Jabatan Pengajian dan Ketamadunan UPM Mohd Mahadee Ismail berkata isu ini akan menjadi antara bahan kempen utama pembangkang dalam pilihan raya akan datang.“Rakyat akan lebih menyampah bila mana kompaun yang dikenakan tidak dikaji dengan teliti terlebih, tidak dibahaskan di Parlimen, luahan hati serta pandangan rakyat seolah-olah tidak dipedulikan,” katanya kepada MalaysiaNow.Dalam pada itu, Hisommudin berkata, PN perlu bijak menjelaskan dasar dan tindakan yang diambil kepada rakyat dengan hujah dan fakta yang tepat.“Jika gagal diatasi dan kerajaan tidak berusaha membuat counter narrative, saya tidak menolak sedikit sebanyak akan memberi kesan kepada segmen tertentu yang akan protes kepada kerajaan dalam bentuk undi.”


Hampir 16,000 anggota siap sedia hadapi banjir di Selangor

Seramai 15,972 anggota meliputi pelbagai agensi pusat dan negeri akan ditempatkan di seluruh Selangor bagi menghadapi bencana berikutan Monsun Timur Laut yang dijangka bermula November ini.
Setiausaha Bahagian (Khidmat Pengurusan) Pejabat Setiausaha Kerajaan Negeri Muhamad Shah Osmin berkata setiap anggota terlibat akan dipersiapkan khususnya dalam menguruskan sebarang kemungkinan berlaku banjir besar pada hujung tahun ini seperti yang diramal Jabatan Meteorologi  Malaysia sebelum ini.
“Persiapan tahun ini kita laksana lebih awal terutama dari segi menyiapkan anggota, bukan sahaja di peringkat negeri malah di peringkat daerah seperti ketua kampung dan wakil penduduk yang juga boleh lakukan kerja-kerja pengurusan," katanya selepas program Latih Amal dan Simulasi Bencana Selangor.
Shah berkata 164 bot akan disediakan serta ditempatkan di semua daerah, ia tidak termasuk aset lain seperti lori dan kenderaan pacuan empat roda yang akan turut diagihkan.
Menurutnya 796 pusat pemindahan sementara (PPS) yang diselia Jabatan Kebajikan Masyarakat (JKM) telah diwartakan boleh menampung kira-kira 151,000 mangsa.
Mengenai program yang berlangsung selama dua hari bermula hari ini, Shah berkata ia membabitkan 343 peserta daripada 67 agensi yang terlibat dari aspek komunikasi, perkhidmatan, peralatan dan aset dalam menghadapi bencana.
“Kami akan fokus kepada pengurusan komunikasi kerana berdasarkan dapatan postmortem, hasil kajian dan pemeriksaan di peringkat negeri mendapat ia elemen penting dalam pengurusan sesuatu insiden (bencana).
“Sekiranya tidak dilaksanakan dengan baik teratur dan tertib, kita takut berlakunya masalah dalam sesuatu pengurusan bencana sebagai contoh bantuan tidak sampai pada mangsa, bagi mencari dan menyelamat pula anggota mungkin mencari di lokasi salah serta pengurusan pascabanjir tidak diuruskan di kawasan sepatutnya,” katanya.


Kumpulan hak asasi selar Selangor kerana caj warga asing untuk bas percuma

Kumpulan hak asasi manusia mempersoalkan keputusan terbaru pihak berkuasa tempatan di Selangor mengenakan tambang sebanyak 90 sen terhadap warga asing yang menggunakan perkhidmatan bas percuma di Petaling Jaya, di mana Human Rights Watch (HRW) menyifatkannya sebagai tindakan "tidak berhati perut" kerana membebankan pekerja asing yang berpendapatan kurang berbanding rakyat Malaysia.
“Membina pemulihan kos dengan menggunakan pelanggan daripada golongan paling miskin dan tidak berdaya adalah tindakan yang tidak berhati perut oleh Majlis Bandaraya Petaling Jaya, langkah ini perlu dibatalkan serta-merta. Jika bas itu percuma untuk rakyat Malaysia, ia juga harus percuma untuk semua orang," kata timbalan pengarah HRW untuk Asia, Phil Robertson, kepada MalaysiaNow.
Di bawah peraturan baru itu, warga asing yang menggunakan perkhidmatan PJ City Bus akan dikenakan bayaran 90 sen bagi setiap perjalanan.
Pemimpin kerajaan Selangor turut mempertahankan langkah itu, mengatakan perkhidmatan percuma itu adalah untuk rakyat Malaysia, sama seperti sekolah dan hospital awam bagi memenuhi keperluan.
Bagaimanapun Robertson berkata golongan yang menggunakan perkhidmatan percuma itu bukanlah "ekspatriat yang berada“.
“Mereka bukan orang yang biasa menaiki PJ City Bus.
"Sebaliknya, mereka adalah pekerja asing dari Asia Selatan, Myanmar, Kemboja dan tempat lain yang mendapat pendapatan kurang berbanding rakyat Malaysia, di mana mereka akan terkesan dengan tambang diskriminasi ini, sedangkan mereka adalah orang yang paling tidak mampu," tambahnya.
Keputusan tersebut turut mengundang kecaman Lawyers for Liberty yang berpangkalan di Kuala Lumpur, menyifatkannya sebagai sebahagian daripada "masalah diskriminasi yang lebih besar dihadapi oleh kumpulan rentan ini di bawah pihak berkuasa".
"Xenofobia tidak boleh menjadi sebahagian daripada mana-mana dasar kerajaan, baik di peringkat negeri mahupun persekutuan, terutama di bawah kerajaan Selangor pimpinan Pakatan Harapan (PH), sebuah gabungan yang melaungkan janji pembaharuan," kata Pengarah LFL Zaid Malek.
Beliau turut menyelar kenyataan pegawai khas menteri besar Selangor, Jay Jay Denis yang berkata tambang tersebut bukan untuk mengaut keuntungan kerana ia tidak juga menampung kos perkhidmatan.
"Ini menimbulkan persoalan mengapa tambang diskriminasi sebegitu rupa perlu dikenakan kepada pengguna termiskin seperti pekerja asing," katanya.
"Tiada sebab kukuh mengapa mereka tidak boleh mendapat manfaat daripada perkhidmatan bas percuma yang ditawarkan."
Kerajaan Selangor pertama kali mengusulkan peraturan tambang pada 2021, di mana exco yang bertanggungjawab bagi kerajaan tempatan, Ng Sze Han, berkata adalah untuk menampung kos yang ditanggung oleh kerajaan negeri dan pihak berkuasa tempatan.
Bagaimanapun, Zaid berkata tambang yang dikenakan ke atas warga asing adalah "tidak rasional dan sembarangan”.
"Perbuatan jelas sekali sama sahaja dengan ketaksuban. Ia juga tersirat di sebalik kenyataan pembantu MB Selangor, di mana beliau menegaskan keutamaan bagi PJ City Bus adalah rakyat Malaysia, seolah-olah pendatang itu meminjam dari pembayar cukai Malaysia. – sebuah naratif yang sering digunakan untuk mewajarkan dasar diskriminasi terhadap pendatang asing.”
Zaid menyifatkan pekerja asing sebagai "tulang belakang" Malaysia, mengatakan golongan itu memainkan peranan penting dalam banyak industri kritikal.
"Sebahagian besar golongan ini melakukan pekerjaan yang tidak akan dibuat oleh rakyat Malaysia, dengan gaji yang lebih rendah dan dalam keadaan yang teruk, sehingga mereka sering menjadi mangsa eksploitasi buruh.
"Diskriminasi tambang ini adalah lambang kepada masalah diskriminasi yang lebih besar dihadapi oleh kumpulan rentan ini di tangan pihak berkuasa."


Khairy arah KKM denda penganjur majlis MIC, pemimpin BN langgar SOP

Menteri Kesihatan Khairy Jamaluddin mengarahkan pegawai kementerian kesihatan (KKM) Putrajaya untuk mengeluarkan kompaun ke atas penganjur Majlis Pelancaran Briged MIC yang diadakan di Stadium Educity, Iskandar Puteri semalam, kerana melanggar operasi standard (SOP) Covid-19.Turut berdepan tindakan kompaun Bendahari Agung Barisan Nasional (BN) Hishammuddin Hussein, Pengerusi BN Johor Hasni Mohammad dan Presiden MIC S Vigneswaran.Perkara itu diumumkan Khairy menerusi akaun Twitter rasmi beliau.“Saya telah mengarahkan pegawai @KKMPutrajaya untuk keluarkan kompaun kepada DS Hishammuddin, DS Hasni, TS Vigneswaran, pemimpin utama yang hadir & penganjur di bawah Akta 342.“@KKMPutrajaya akan terus pantau SOP sempena PRN Johor,” menurut ciapan beliau.Ahli Parlimen Rembau itu turut berkongsi pautan sebuah portal yang memuat naik video majlis berkenaan.Difahamkan, majlis itu bermula pada 5.20 petang dan dianggarkan 3,000 hadir pada majlis berkenaan.Ini adalah kali pertama pemimpin parti politik dan penganjur dikenakan kompaun sempena PRN Johor yang akan diadakan pada 12 Mac ini.


Umno atau Bersatu, dilema PAS pada PRU15

Ketika momentum saingan semakin meningkat menjelang Pilihan Raya Umum ke-15 (PRU15) dalam tempoh dua bulan akan datang, perhatian kini tertumpu kepada PAS dan kedudukan uniknya antara parti Melayu utama negara, iaitu Bersatu dan Umno.
Boleh dikatakan, tiada parti yang lebih berpengalaman dalam membentuk kerjasama politik di negara ini selain daripada PAS.
Sejarah politik parti tanah air banyak kali menyingkap usaha jalinan kerjasama PAS sebagai sebuah parti yang bertolak ansur terhadap perkara yang mungkin tidak boleh diterima oleh parti lain untuk dikompromi.
Pada Pilihan Raya Umum (PRU) tahun 1959, PAS pernah memberikan kerusi Parlimen Kuala Terengganu (Selatan) kepada Presiden Parti Negara, Onn Jaafar selepas pengasas Umno itu meninggalkan parti asalnya.
PAS juga pernah bekerjasama dengan Ahli Parlimen Gua Musang Tengku Razaleigh Hamzah apabila beliau bertindak meninggalkan Umno dan menubuhkan Parti Semangat 46.
Kemudian, pada tahun 1999 hingga 2001, PAS menjalin kerjasama politik dengan DAP dan PKR menubuhkan Barisan Alternatif sebelum gabungan itu dibubarkan.
Kerjasama tiga parti itu kembali terjalin melalui Pakatan Rakyat (PR) dari tahun 2008 hingga 2015 sebelum gabungan tersebut berkubur ekoran tindakan parti pimpinan Anwar Ibrahim itu memecat Abdul Khalid Ibrahim sebagai menteri besar Selangor.
Selepas PRU14 yang menyaksikan kejatuhan kerajaan Barisan Nasional (BN), PAS bersama-sama Umno memeterai satu piagam dinamakan Muafakat Nasional (MN) menjurus kepada penyatuan ummah.
Bibit-bibit konflik mula timbul selepas PAS mengumumkan menggunakan lambang Perikatan Nasional (PN) pada Pilihan Raya Negeri (PRN) Melaka yang disifatkan oleh pemimpin Umno sebagai "curang" terhadap perjanjian MN.
PN ditubuhkan pada Februari 2020 dengan sokongan daripada Bersatu, Umno, PAS, Gabungan Parti Sarawak (GPS) dan beberapa parti lain untuk mengambil alih pentadbiran Pakatan Harapan (PH) yang terkubur.
Pada 30 Julai tahun yang sama, Presiden Umno, Ahmad Zahid Hamidi mengumumkan parti itu tidak menyertai PN secara rasmi.
Sejak itu, PAS berada dalam dilema bagi memutuskan dengan siapakah mereka akan bekerjasama bagi menghadapi PRU15.
Sehingga kini, tiada kata muktamad dari PAS berhubung hal ini meskipun tarikh mengundi PRU15 bakal diumumkan dalam masa terdekat.
Pemerhati politik veteran, Chandra Muzaffar berkata masih terlalu awal untuk meramal keputusan PAS membentuk gabungan politik.
Ini kerana, katanya, kerjasama boleh dilakukan sebelum ataupun selepas PRU15 diadakan.
Tambahnya lagi, PAS masih tiada keputusan berkemungkinan kerana parti itu masih tidak jelas dengan kedudukan BN dan PN yang masing-masing dilihat mempunyai masalah dalaman sendiri.
Menurut Chandra, seperti yang diketahui BN kini mempunyai banyak puak dan menyifatkan perkembangan itu sebangai satu masalah besar kepada gabungan tersebut.
Malah, katanya, terlalu banyak perbezaan pendapat dan pandangan dalam kalangan pemimpin Umno menjadikan parti itu amat bermasalah.
"Kalau kata siapakah individu atau kumpulan yang mewakili suara parti, susah nak cakap.
"Adakah Zahid? Adakah pemimpin lain seperti Najib Razak yang mewakili puak Umno? Ataupun Khairy Jamaluddin atau Hishammuddin Hussein?
"Memang tak jelas (kedudukan) sebabkan berpuak-puak ini," kata Chandra kepada MalaysiaNow dalam sesi wawancara di pejabatnya di Petaling Jaya baru-baru ini.
Pada Isnin, Naib Presiden Umno Mohamed Khaled Nordin menegaskan PAS gagal memenuhi syarat yang ditetapkan parti itu bagi menjalin kerjasama menghadapi PRU15.
Tiga syarat yang ditemukan oleh Zahid adalah keluar daripada PN, putuskan hubungan politik dengan Bersatu dan umum secara rasmi sudah berpisah sepenuhnya dengan PN dan Bersatu.
Sebelum ini, kepimpinan PAS menyelar syarat-syarat tersebut sebagai tidak sesuai dan bertentangan dengan semangat bermuafakat yang dijunjung antara kedua-dua parti itu.
Bercakap kepada MalaysiaNow minggu lalu, Timbalan Presiden PAS Tuan Ibrahim Tuan Man berkata pihaknya juga mempunyai hak untuk menyenaraikan syarat-syarat tertentu dalam usaha menjalin kerjasama dengan mana-mana parti politik.
BN vs PN
Dalam pada itu, penganalisis politik dari Universiti Teknologi Mara (UiTM) Mujibu Abd Muis berkata PAS dilihat akan mendapat kelebihan seperti bilangan penyokong akar umbi yang lebih ramai sekiranya bersama Umno memandangkan parti itu sudah lama bertapak di tanah air.
Dengan cara itu, ianya boleh mendorong kemenangan PAS di kerusi-kerusi yang dipertandingkan.
Bagaimanapun, Mujibu menegaskan Umno berkemungkinan akan menjadi "abang" ataupun memiliki kedudukan lebih tinggi dalam kerjasama tersebut.
Ini bermakna, kedudukan PAS tidak begitu kuat tetapi memudahkan mereka untuk menjadi kerajaan.
Menurut Mujibu, sekiranya PAS memilih untuk bersama Bersatu, suara dan pandangan parti itu akan menjadi lebih kuat.
Bahkan juga, PAS akan lebih dihormati oleh rakan-rakan politik yang lain kerana kedudukannya yang dilihat lebih stabil dan kuat apabila berada di dalam PN.
"Cuma, peluang untuk menang kerusi dalam pilihan raya mungkin kurang sedikit berbanding pilihan dengan Umno," katanya.
Pada Isnin, Perdana Menteri Ismail Sabri Yaakob mengumumkan pembubaran Parlimen lalu menamatkan perdebatan lebih dua tahun mengenai tarikh PRU15 selepas Malaysia mengalami dua kali perubahan kerajaan dan perdana menteri yang tidak pernah berlaku sebelum ini.


Keterlaluan bincang tarikh PRU15 ganggu kestabilan politik, kata Ismail

Tindakan terlalu membincangkan bila Pilihan Raya Umum ke-15 (PRU15) perlu diadakan akan memberi kesan kepada kestabilan politik negara, kata Perdana Menteri Ismail Sabri Yaakob.Beliau berkata tindakan itu juga akan menjejaskan tumpuan kerajaan terhadap menyelesaikan pelbagai isu dihadapi rakyat termasuk berkaitan kenaikan harga barang yang dipengaruhi ekonomi global. “Politik negara masih stabil, kita sekarang tumpu kepada pulihkan ekonomi termasuk kenaikan harga barangan dan (isu) bekalan yang kini merupakan fenomena global. “Kalau terlalu bincang bila PRU15, ia akan memberi kesan kepada kestabilan politik. Kita akan bincang soal ini (PRU15) lebih daripada soal urus negara,” katanya pada sidang media selepas menaiki tren MRT Laluan Putrajaya Fasa Satu dari Stesen Kampung Batu ke Stesen Sri Damansara Sentral hari ini. Beliau berkata walaupun masalah ekonomi merupakan isu global, namun kerajaan mahu memberi tumpuan terhadap isu itu supaya kesan kepada negara tidak terlalu teruk. Ismail mengulangi kenyataan bahawa tiada mana-mana perdana menteri akan membincangkan tarikh pilihan raya secara terbuka. Dalam perkembangan lain, beliau berkata satu pertemuan dengan Zuraida Kamaruddin akan diadakan minggu depan bagi membincangkan kedudukan bekas pemimpin Bersatu itu sebagai menteri perusahaan perladangan dan komoditi. Ismail berkata setakat ini jawatan Zuraida masih kekal sehingga beliau sendiri mengesahkan berhenti daripada Kabinet atau diberhentikan.“Setakat ini Zuraida kekal sebagai menteri dan bertugas seperti biasa. Semalam, dia masih menghadiri mesyuarat Kabinet,” kata perdana menteri. Ismail berkata beliau juga telah memaklumkan perkara itu kepada Presiden Bersatu Muhyiddin Yassin dan akan berjumpanya selepas pertemuan dengan Zuraida. Selasa lepas, Muhyiddin berkata pihaknya menunggu untuk mengadakan pertemuan dengan Ismail bagi membincangkan kedudukan Zuraida yang pada 26 Mei mengumumkan keluar Bersatu dan menyertai Parti Bangsa Malaysia (PBM). Zuraida dilantik sebagai menteri perumahan dan kerajaan tempatan selepas kemenangan Pakatan Harapan (PH) pada PRU14 pada Mei 2018 oleh perdana menteri ketika itu Dr Mahathir Mohamad dan dilantik semula ke jawatan sama semasa pentadbiran Muhyiddin.Beliau dilantik ke portfolio menteri perusahaan perladangan dan komoditi selepas Ismail memegang jawatan perdana menteri.


Ordinan darurat 2021 sudah diwartakan

Kerajaan telah mewartakan Ordinan Darurat (Kuasa-kuasa Perlu) 2021 yang berkuat kuasa mulai 11 Januari 2021 sebagai langkah proaktif membendung wabak Covid-19 di Malaysia.Ordinan setebal 12 muka surat yang mengandungi 18 perkara itu telah dimasyhurkan oleh Yang di-Pertuan Agong Sultan Abdullah Sultan Ahmad Shah di Istana Abdulaziz di Indera Mahkota, Kuantan semalam.Seperti yang dilaporkan sebelum ini, ordinan itu antara lain memperuntukan penubuhan sebuah Jawatankuasa Khas Bebas untuk menasihati Yang di-Pertuan Agong mengenai kewujudan berterusan darurat besar yang mengancam keselamatan, kehidupan ekonomi dan ketenteraman awam dalam persekutuan berikutan pandemik Covid-19.Bagaimanapun, tiada perincian dinyatakan berhubung jawatankuasa itu termasuk keahliannya.Selain itu, juga dijelaskan peruntukan ordinan berkenaan mengatasi peruntukan undang-undang bertulis yang lain sekiranya terdapat sebarang percanggahan atau ketidakselarasan di antara peruntukan ordinan dengan mana-mana undang-undang bertulis lain.Ordinan itu juga memperuntukkan kuasa tambahan kepada angkatan tentera yang mana segala kuasa polis di bawah Kanun Tatacara Jenayah (Akta 593) kini turut diberikan kepada anggota tentera.Berhubung kuasa eksekutif dan perundangan pula, perdana menteri dan jemaah menteri hendaklah terus menjalankan kuasa eksekutif persekutuan dan diberikan kuasa membuat undang-undang subsidiari, manakala menteri besar atau ketua menteri dan Majlis Mesyuarat Kerajaan Negeri meneruskan kuasa eksekutif dan membuat undang-undang di peringkat negeri.Pilihan raya umum, pilihan raya negeri dan pilihan raya kecil serta persidangan Parlimen dan Dewan Undangan Negeri juga tidak akan diadakan sepanjang tempoh darurat dilaksanakan.Bagi memerangi wabak Covid-19, dalam tempoh darurat berkuat kuasa, Yang di-Pertuan Agong atau mana-mana individu yang diberi kuasa oleh Agong boleh melantik seseorang untuk mengeluarkan arahan bagi rawatan, imunisasi, pengasingan, pemerhatian atau pengawasan di bawah Akta Pencegahan dan Pengawalan Penyakit Berjangkit 1988 (Akta 342).Selain itu, tiada tindakan guaman, pendakwaan atau apa-apa prosiding lain boleh diambil terhadap kerajaan atau penjawat awam yang melaksanakan tugas untuk mencegah dan membendung penularan pandemik Covid-19.Ordinan itu juga menggariskan menjadi kesalahan bagi mana-mana individu yang gagal mematuhi arahan atau prosedur operasi standard (SOP) yang telah ditetapkan dalam usaha membendung penularan Covid-19.Selain itu, ordinan itu juga membolehkan milikan sementara mana-mana tanah, bangunan, harta alih serta apa-apa sumber termasuk sumber manusia, kemudahan dan aset yang dianggap perlu demi kepentingan negara dengan pihak yang ingkar dengan arahan Yang di-Pertuan Agong dalam hal ini boleh didenda hingga RM5 juta dan penjara tidak melebihi 10 tahun atau kedua-duanya,Perincian ordinan itu boleh diakses menerusi portal rasmi Jabatan Peguam Negara di http://www.federalgazette.agc.gov.my.Istana Negara pada Selasa lalu telah mengeluarkan kenyataan bahawa Sultan Abdullah telah memberi perkenan Pengisytiharan Proklamasi Darurat dilaksanakan hingga 1 Ogos 2021 sebagai langkah proaktif membendung wabak COVID-19.Perdana Menteri Muhyiddin Yassin dalam pengumuman khas darurat pada hari sama menjelaskan bahawa jemaah menteri telah menasihati Yang di-Pertuan Agong mengeluarkan proklamasi darurat bagi seluruh negara menurut Perkara 150(1) Perlembagaan Persekutuan, berkuat kuasa 11 Januari 2021 hingga 1 Ogos 2021.Perkara 150(1) itu antara lainnya memperuntukkan bahawa Yang di-Pertuan Agong boleh mengisytiharkan darurat jika baginda berpuas hati suatu darurat besar sedang berlaku menyebabkan keselamatan atau kehidupan ekonomi atau ketenteraman awam dalam persekutuan sedang terancam.Ancaman pandemik Covid-19 kini menjadi ancaman besar terhadap kehidupan ekonomi rakyat di negara ini.


69% pengundi puas hati prestasi Muhyiddin

Tujuh daripada 10 pengundi di Malaysia berpuas hati dengan prestasi Muhyiddin Yassin sebagai perdana menteri sejak awal Mac lalu, menurut tinjauan dijalankan Merdeka Centre.Ketua Penyelidik Merdeka Centre Ibrahim Suffian turut berkata, sembilan daripada 10 orang Melayu dan Bumiputera dari Sabah dan Sarawak memberikan perdana menteri pujian.“Sebanyak 69% pengundi Malaysia berasa Muhyiddin sudah melakukan tugas hebat sebagai perdana menteri dan 65% pengundi India dan 33% Cina berpuas hati dengannya,” kata Ibrahim dalam satu kenyataan hari ini.Merdeka Centre menjalankan tinjauan tersebut antara 15 Julai hingga 10 Ogos 2020 untuk mengukur persepsi pengundi terhadap ekonomi, kepemimpinan dan isu semasa di Malaysia.3,415 pengundi berdaftar yang terdiri daripada 52% Melayu, 29% Cina, 7% India, 6% Bumiputera beragama Islam dan 6% Bumiputera bukan Islam (dari Sabah dan Sarawak) mengambil bahagian dalam tinjauan ini.Menurut Ibrahim, kecenderungan serupa juga didapati dalam penilaian awam kerajaan persekutuan pimpinan Perikatan Nasional (PN).Katanya, responden berpendapatan kurang daripada RM2,000 menyatakan pandangan positif terhadap kerajaan PN.“Menariknya, jurang pendapatan adalah salah satu petunjuk untuk membezakan siapa yang setuju atau tidak setuju dengan prestasi kerajaan.“Kira-kira tiga perempat daripada responden pendapatan isi rumah kurang RM2,000 sebulan menyatakan pandangan positif terhadap kerajaan persekutuan tetapi hanya 40% positif di kalangan pendapatan isi rumah lebih tinggi daripada RM7,000 sebulan.“Sebanyak 58% pengundi gembira dengan prestasi kerajaan PN yang dipimpin oleh perdana menteri sementara 28% tidak berpuas hati dan marah,” katanya.PN menggantikan Pakatan Harapan (PH) pada Mac 2020 selepas perdana menteri ketika itu Dr Mahathir Mohamad meletakkan jawatan.Sepanjang pemerintahannya, Dr Mahathir seringkali didesak PKR yang turut menganggotai PH supaya meletakan jawatan bagi memberikan laluan kepada Anwar Ibrahim.


Masjid Kristal Terengganu bergelut kembalikan sinar gemerlapan

Masjid Kristal di Terengganu pernah dinobatkan sebagai masjid ketiga tercantik di dunia.Dengan seni bina unik dan berbeza, ia menjadi tarikan negeri Terengganu sejak mula beroperasi pada 2008.Mampu memuatkan 1,500 jemaah pada satu-satu masa, masjid yang didirikan dengan kos RM22 juta itu berada dalam keadaan menyedihkan apabila menghadapi masalah kebocoran bumbung dan cermin kubah.Tinjauan MalaysiaNow di masjid tersebut mendapati kerja-kerja pembaikan sedang berjalan.Ekoran itu, ruangan solat ditutup kepada pengunjung.Hanya tempat solat alternatif disediakan di dalam sebuah bangunan di luar bangunan masjid.Dua petugas kontraktor lantikan membawa barang masuk ke Masjid Kristal yang sedang dibaik pulih.Kerja-kerja pembaikan bermula pada 2019 namun tergendala akibat pandemik Covid-19.Ia dijangka siap sebelum April ini bagi membolehkan masjid itu berfungsi ketika Ramadan yang bakal menjelang.Seorang pelancong dari Lembah Klang berkata, dia dan keluarga tiba untuk melihat sendiri keindahan Masjid Kristal selepas melawat Taman Tamadun Islam berhampiran masjid itu namun hanya mampu melihat dari luar.“Agak kecewa sedikit namun kita faham jika ia tidak dibuka agar tidak membahayakan orang lain,” menurut Muhd Khairul Nizam yang pertama kali melawat kompleks masjid tersebut.Sementara itu, orang pekerja kedai cenderahati berkata, tumpuan kebanyakan pelancong ialah kepada Taman Tamadun Islam yang terletak berhampiran.“Kebanyakan yang datang ke masjid untuk solat namun terpaksa melupakan hasrat itu dan hanya mampu bergambar.“Sebenarnya notis penyelenggaraan sudah lama dinaikkan, tetapi ramai yang tidak perasan,” katanya yang tidak mahu dikenali.Beberapa pengunjung sedang melakukan aktiviti bergambar di Masjid Kristal, Taman Tamadun Islam, Pulau Wan Man.Exco Pelancongan, Kebudayaan dan Teknologi Digital Ariffin Deraman pada pertengahan Januari berkata, Terengganu menyasarkan lima juta pelancong pada tahun ini, kurang dua juta daripada 5.5 juta pelancong yang disasarkan pada tahun lepas.Namun menurut Ariffin, jumlah itu akan dikaji mengikut keadaan semasa Covid-19.Meskipun masjid itu masih belum dibuka, ia tetap menjadi lokasi pilihan untuk sesi bergambar oleh beberapa graduan universiti tempatan.Selain monumen di Taman Tamadun Islam, pelancongan juga tertumpu kepada aktiviti menaiki bot (river cruise) yang disediakan berhampiran masjid.Walaupun perintah kawalan pergerakan (PKP) sudah ditarik semula, Masjid Kristal masih bergelut untuk mengembalikan keindahan dan kegemilangannya.Taman Tamadun Islam dan kawasan sekeliling masjid dibuka semula pada Oktober tahun lalu namun kehadiran pelancong masih belum menggalakkan.“Ramai orang masih takut-takut untuk keluar. Beberapa pekedai di sini terpaksa gulung tikar dan lot kedai diberikan kepada orang lain,” menurut salah seorang peniaga makanan di kawasan masjid.Katanya, kecuali pada hujung minggu, jumlah pelancong harian masih tidak mencapai angka sebelum pandemik.Menurutnya, sebagai ikon dan lambang agama Islam di Terengganu, semestinya Masjid Kristal perlu dikembalikan keindahan dan fungsinya sebagai rumah ibadat.


Pendedahan FinCEN jejas kredibiliti Singapura sebagai hab kewangan

Seringkali digambarkan sebagai hab kewangan telus dan berakauntabiliti, Singapura berada di kedudukan tinggi dalam Indeks Persepsi Rasuah (CPI) Transparency International, lebih dikenali sebagai TI-CPI, menjadikannya satu-satunya negara Asia yang berada di tangga 10 teratas.Pada 2019, TI-CPI meletakkan Singapura di tangga keempat daripada 180 negara dengan markah 85.Akan tetapi pendedahan republik itu terlibat sebagai “hab” kepada beberapa bank antarabangsa yang didakwa melanggar perundangan antarabangsa dan terlibat dengan aktiviti pengubahan wang haram menggemparkan kerana Singapura mempunyai undang-undang yang ketat dan mencapai standard ditetapkan Pasukan Petugas Tindakan Kewangan.Ini berdasarkan penemuan Konsortium Wartawan Penyiasat Antarabangsa (ICIJ), termasuk dokumen laporan aktiviti mencurigakan, atau SAR daripada Rangkaian Penguatkuasaan Jenayah Kewangan Amerika Syarikat (FinCEN).Laporan SAR bukanlah bermakna ia merupakan satu bukti jenayah akan tetapi serupa dengan laporan transaksi mencurigakan.Pendedahan fail FinCEN alah projek kerjasama antara ICIJ, BuzzFeed News dan lebih 400 wartawan seluruh dunia.Laporan ini berdasarkan rekod Perbendaharaan AS.Siasatan itu mendedahkan terdapat 2,100 dokumen tersebut mengandungi maklumat transaksi bernilai lebih AS$2 trilion (RM8.2 trilion) antara 1999 dan 2017 yang diklasifikasikan sebagai meragukan.Antara bank yang banyak disebut dalam laporan aktiviti mencurigakan itu adalah HSBC, JPMorgan, Deutsche Bank, Standard Chartered dan Bank of New York Mellon.Sekurang-kurangnya sembilan bank di Malaysia dikaitkan dengan aktiviti kewangan mencurigakan melibatkan 23 transaksi lebih kurang AS$18 juta.Dokumen dibocorkan itu mendedahkan maklumat terperinci mengenai jenayah dan rasuah melibatkan ahli politik, diktator, penjenayah dan pemodal, termasuk juga peranan dimainkan pegawai bank, akauntan dan peguam.Akan tetapi dari segi perspektif ketelusan kewangan, ia mendedahkan kegagalan bank dan institusi kewangan mengekang pengubahan wang haram.Disebabkan itu, Singapura tidak sepatutnya mempunyai kaitan dengan aktiviti seperti itu.Jabatan Ehwal Perniagaan (CAD) Singapura menyiarkan jumlah transaksi meragukan yang mereka terima dalam laporan tahunan.Menurut CAD, bank paling banyak melaporkan laporan transaksi meragukan – 16,314 pada 2018, diikuti dengan 4,823 laporan daripada agen pengurup wang.Menurut fail dibocorkan, beberapa bank di Singapura mengawasi lebih kurang AS4.5 bilion (S$6.13 bilion) transaksi meragukan antara 2000 dan 2017 dengan DBS Bank, CIMB Bank dan Deutsche Bank antara yang terbesar.DBS Bank disenaraikan menghantar AS596.8 juta dan menerima AS228.3 juta dalam 461 transaksi meragukan antara 2000 dan 2017.Sementara CIMB Bank menghantar AS$250.4 juta dan menerima AS$34.3 juta dalam 294 transaksi meragukan manakala Deutsche Bank menghantar AS$224.3 juta dan menerima AS$62 juta dalam 19 transaksi meragukan.Penguasa Kewangan Singapura (MAS) mengatakan akan meneliti laporan mengenai bank Singapura sudah memaklumkan kepada pengawal selia AS berhubung transaksi meragukan.Beberapa penganalisis berpengkalan di Singapura enggan mengulas apabila dihubungi MalaysiaNow.“Kamu tahu, pemerintah Singapura sangat sensitif terhadap kritikan, saya tak mahu komen,” kata salah seorang yang dihubungi.


Remaja di Labuan, Lembah Klang akan terima vaksin Covid-19 selepas Sarawak

Menteri Kesihatan Khairy Jamaluddin berkata remaja di Labuan dan Lembah Klang akan menerima suntikan vaksin Covid-19 selepas ia dijalankan di Sarawak yang memulakan vaksinasi kepada remaja di bawah 18 tahun hari ini.Dalam ciapan Twitter, Khairy berkata Jawatankuasa Khas Jaminan Akses Bekalan Vaksin Covid-19 (JKJAV) telah memberi kelulusan bagi pelaksanaan inokulasi remaja.“Sarawak akan mulakan vaksinasi remaja berusia 16-17 tahun hari ini dan 12-15 tahun yang memiliki risiko tinggi dan masalah kesihatan kronik.“Labuan dan Lembah Klang akan menyusul. Kita akan berikan vaksin Pfizer,” katanya.Sebanyak 76,400 remaja di Sarawak mula menerima vaksin mereka hari ini.Kumpulan itu terdiri daripada mereka yang berusia 16 hingga 17 tahun dan kanak-kanak daripada usia 12 hingga 15 tahun yang mempunyai risiko tinggi penyakit.Semalam, Khairy Khairy berkata mereka akan menerima dos vaksin yang sama dengan golongan dewasa.“Selepas kumpulan awal ini, vaksin akan diberi kepada mereka yang berusia 14 dan 15 tahun, dan disusuli kanak-kanak berusia 12 hingga 13 tahun,” katanya.


Agong jalankan ‘pengesahan teliti’ terhadap ahli-ahli Parlimen pastikan kestabilan sepanjang pandemik

Yang di-Pertuan Agong sedang menjalankan “pengesahan teliti” berhubung pilihan perdana menteri mereka, termasuk memastikan surat-surat akuan bersumpah yang diserahkan kepada istana semalam ditandatangani tanpa sebarang tekanan, MalaysiaNow difahamkan.Beberapa sumber rapat mengenai apa yang berlaku di Istana Negara hari ini di mana Agong menemui sendiri 114 ahli Parlimen berkata proses hari ini jelas bagi memastikan mereka kepercayaan penuh terhadap calon yang dipilih bagi menubuhkan kerajaan baru.“Setiap ahli Parlimen perlu perkenalkan dirinya, nama dan butiran pengenalan.“Mereka kemudian ditanya sekiranya apa yang mereka tulis dalam surat akuan semalam tidak dilakukan dalam keadaan tertekan dan dibuat dengan kerelaan hati,” kata satu sumber kepada MalaysiaNow.114 ahli Parlimen terdiri dari Perikatan Nasional (PN), Umno, GPS dan empat ahli bebas dipercayai telah menamakan bekas timbalan perdana menteri Ismail Sabri Yaakob untuk mengetuai kerajaan seterusnya.Ismail adalah antara pemimpin Umno dan juga turut menganggotai Kabinet yang menolak untuk bergabung dengan ketua partinya, Ahmad Zahid Hamidi dan Najib Razak dalam kempen menggesa Muhyiddin Yassin meletakkan jawatan dan menarik sokongan terhadap kepimpinan beliau.Kaedah pengesahan yang teliti tersebut menggambarkan kebimbangan istana sekiranya kerajaan baru akan ditubuhkan tersebut turut tumbang jika beberapa ahli Parlimen untuk menarik sokongan mereka terhadap kerajaan sekali lagi dan boleh mengakibatkan negara terhimpit dengan kemelut politik kerana kekosongan kuasa di tengah-tengah krisis Covid-19.Semalam, Istana Negara dalam sebuah kenyataan berkata pemimpin parti politik diperingatkan oleh Yang di-Pertuan Agong untuk membantu sebarang kerajaan baru yang ditubuhkan dalam usaha membendung pandemik, beliau turut menambah rakyat sudah bosan dengan kemelut politiking yang melanda.Sultan Abdullah Sultan Ahmad Shah turut memberitahu pimpinan parti politik konflik yang berpanjangan akan boleh menggadaikan pemulihan ekonomi negara.Ini adalah kali kedua Sultan Abdullah Sultan Ahmad Shah terpaksa menjalankan tanggungjawabnya untuk melantik kerajaan baru di luar pilihan raya selepas beliau menduduki tahta Istana Negara pada 2019.Pada kali pertama, proses serupa turut dijalankan dengan ahli-ahli Parlimen dipanggil ke istana untuk menjelaskan siapakah calon yang dipercayai mereka sebagai perdana menteri.Muhyiddin akhirnya diputuskan menjadi perdana menteri Malaysia ke-8.Sumber turut berkata kali ini istana berusaha memastikan ahli Parlimen tetap dengan pendirian mereka dan kerajaan seterusnya tidak lagi tumbang sehingga pilihan raya yang dijadualkan pada 2023.


MPN syor kerajaan buka semula sempadan negara 1 Mac depan

Majlis Pemulihan Negara hari ini mengesyorkan pembukaan semula sempadan negara secara penuh dalam masa terdekat bagi menyokong pemulihan negara terhadap wabak Covid-19.Menurut Pengerusi MPN Muhyiddin Yassin, mereka turut bersetuju supaya sempadan negara dapat dibuka sepenuhnya tanpa perlu menjalani kuarantin wajib seawal 1 Mac 2022.Bagaimanapun, dalam sebuah sidang media hari ini, Muhyiddin berkata ujian saringan Covid-19 masih wajib dilakukan sebelum perlepasan dan ketibaan, selari dengan nasihat kementerian kesihatan (KKM).“Pembukaan sempadan negara perlu dilaksanakan secara terancang dan berdasarkan penilaian risiko semasa,” katanya.Sempadan Malaysia ditutup kepada pelawat luar negara sejak pandemik Covid-19 melanda negara pada awal 2020.Bagaimanapun, baru-baru ini, kerajaan memulakan inisiatif Laluan Perjalanan Lengkap Vaksin (VTL) bersama Singapura, di mana sejumlah bilangan yang pelawat melalui jalan udara dan darat dari kedua-dua negara boleh dilakukan.Menurut Muhyiddin, Menteri Kesihatan Khairy Jamaluddin memaklumkan kepada MPN sekalipun Malaysia hendak membuka sempadan secara terpilih, Omicron sudah menular di seluruh dunia.“Jadi tak boleh memilih,” katanya sambil menambah bahawa peraturan berkait keputusan tersebut akan diumumkan kemudian.